Eraikinen egoera bermatzeko 5.406 azterketa egin dira Bilbon | El Correo\nZurekinEraikinen egoera bermatzeko 5.406 azterketa egin dira Bilbon\nEraikinen egoera bermatzeko 5.406 azterketa egin dira Bilbon\nBilboko Alde Zaharreko eraikin bat, informazioarekin zerikusirik ez duena. / M. Bartolome\nUrtea amaitu orduko 7.000 eraikin baino gehiagotan, 50 urtetik gora dutenetan, eginda izan beharko dute Eraikinen Ikuskaritza Teknikoa\nEraikinak behar bezala zaintzea Bilboko Udalak dituen lehentasunen artean dago. Izan ere, etxebizitzen egoera bermatzeko azterketa derrigorrez egin behar da Bizkaiko hiriburuan 2015etik, eta, momentura arte, 5.406 azterketa egin dira Bilboko eraikinetan, udaletxeak eskainitako datuen arabera. Ikuskapen tekniko bisual hauei esker, jabeen elkarteek hobeto ezagutzen dituzte euren eraikinetako kalteak eta akatsak, eta, ondorioz, jabe diren aldetik dituzten betebeharrei erantzuteko, eraikinak egoera onean eta mantentze-lanak eginda izateko egin behar diren konponketak programatu ditzakete.\nAurten, 2.029 eraikinetan egin beharko dituzte Eraikinen Ikuskaritza Teknikoa (EIT). Gaur arte, 949 eraikin dira aurtengo EIT aurkeztu dutenak; hortaz, aurten ikuskapena egin behar dutenen % 46k eginda dauka jada. Bilboko Udalak jabeen elkarteei azterketa teknikoa egin behar dutela jakinarazten die, atarietan oharrak jarrita.\n2017an, guztira, 1.931 eraikinek zuen EIT aurkeztu beharra eta horietatik % 74,67tan egin da, hau da, 1.442 eraikinetan. EIT 2017an aurkeztu beharra izan baina oraindik egin duten eraikinetako jabeei berriro bidaliko zaie abisua azterketa teknikoa lehenbailehen egin dezaten. Ohar horretan jakinarazten zaie maiatzaren 31ra arteko epea dutela. Hala egin ezean, abisua zehapena izango da. 2016an 1.024 etxebizitza-eraikin izan ziren azterketa teknikoa egin beharra izan zutenak eta horietako %98,14tan egin da jada azterketa hori.\nEtxebizitza-eraikinetako jabeen elkarteek eta euren administratzaileek erakutsitako konpromisoa kontuan hartuta, esan dezakegu Bilbo dela Euskal Autonomi Erkidegoko hiri bakarra Eraikinen Ikuskapen Teknikoa egitea aurreratua duena. Urtea amaitzen denerako, 50 urtetik gorako etxebizitza-eraikin gehienek eginda izango dute ikuskapen teknikoa. Gaur egun, %83 dira nahitaez egin beharreko ikuskapena eginda dutenak. Udalaren webgunean ikuskapena aurkezteko egutegia argitaratuta dago, atariz atari zehaztuta, ikusi ahal izateko. Bertan zehazten dira eraikuntzaren urtea, aurkezpenarena eta hori kudeatzea Surbisari edo Hiri Plangintzarako Sailari dagokion adierazita.\nBilboko Udalak egiturazko elementuak konpontzeko lanak egiteko eta etxebizitza eraikinetan arkitekturazko trabak kentzeko diru-laguntzak ematen ditu. Gainera, obra horiek udal tasa murriztua dute. Bestetik, Surbisak EITren ondoriozko obrak eta denetariko zaharberritze-lanak egiteko diru-laguntzak ematen ditu.\nBestetik, EITren ondoriozko lanetarako onura fiskalak eta diru-laguntzak jaso daitezke, Eusko Jaurlaritzaren babespean egindako zaharberritzeko lanak direnean.\nEraikinen ikuskapen teknikoa kasu hauetan egin behar da\n50 urte baino gehiago dutenean. Isolatutako familia bakarreko eraikuntzak salbuetsita daude etxaurreak kalera edo erabilera publikoko espazioetara begira ez daudenean.\nirisgarritasun unibertsal edo eraginkortasun energetikoko obrak egiteko EAEko administrazio publikoaren laguntzak eskatzen direnean. Ikuskaritza teknikoa laguntza eskaria formalizatu aurretik egin behar da, eraikinak zenbat urte dituen eta epea zein den kontuan hartu gabe.\naurkeztu behar dute EIT eta eraikina osatzen duten elementuen egoera orokorrari buruzko azalpena jaso behar du: egitura, zimentazioa, etxaurreak, estalkiak eta instalazioak; horrez gain, aurkitutako akatsak konpontzeko behar diren obren zerrenda izan behar du, horrelakorik egotekotan, nolako premia duten adierazita, haien larritasuna kontuan hartuta.\nGainera, agiri hori\neraikinaren irisgarritasunari buruzko txostena eta eraginkortasun energetikoaren inguruko ziurtagiria erantsi behar dira, betiere goi mailako arkitektoek edo arkitekto teknikoek egindakoak.\nAzkenik, EIT Bilboko Udaletxean\naurkeztu behar da, eta herri-erakunde honek Eusko Jaurlaritzaren Etxebizitza Sailera igorriko du. Jabeen elkarteek dagokien ikuskapena egiten ez badute, Bilboko Udalak, segurtasunari lehentasuna emateko, eraikinen egituran, estalkian eta kalera begirako etxaurreetan eragina duten obrak lehenbailehen egin daitezela agindu ahal izango du.\nAgur betiko Addams familia Euskalduna jauregira etorriko da, Aste Nagusian


BOE.es - Estatuko Aldizkari Ofiziala: Euskaran, gehigarria 12/01/2018\nBOEren euskarazko gehigarria: Ostirala 12 de urtarrila de 2018, Zk. 11\nHFP/1/2018 Agindua, urtarrilaren 10ekoa, honako hau aldatzen duena: HFP/996/2017 Agindua, urriaren 17koa, Kataluniako Autonomia Erkidegoaren kontura —autonomia-erkidegoak finantzatzeko araubideetan duen parte-hartzearen arabera dagozkion konturako emateen kargura— hirugarren hartzekodunei ordaintzeko sistema artikulatzen duena, ordainketak kontsignatzeko kontua eratuz.\n(gaztelaniaz) PDF (2018/402 - 3 or. - 168 KB)\nHuts-zuzenketa, honako honena: Ebazpena, 2017ko abenduaren 18koa, Enpleguko Estatu Idazkaritzarena, Ministro Kontseiluaren 2017ko abenduaren 15eko Erabakia argitaratzen duena. Ministro Kontseiluaren erabaki horren bidez, Enplegu Politiken 2017rako Urteko Plana onartzen da, urriaren 23ko 3/2015 Legegintzako Errege Dekretuak onetsitako Enpleguaren Legearen testu bategineko 11.2 artikuluak xedatutakoarekin bat.\n(gaztelaniaz) PDF (2018/403 - 1 or. - 216 KB)\nPRA/2/2018 Agindua, urtarrilaren 9koa, aparteko interes publikoko "Eskola Diplomatikoaren 75. Urteurrena" gertaerari laguntzeko programa gauzatzeaz arduratuko den administrazio-organoa sortzen duena.\n(gaztelaniaz) PDF (2018/404 - 3 or. - 170 KB)\nEIC/1337/2017 Agindua, abenduaren 18koa, EEEren zenbait zuzentarau aplikatzeko arauei buruzko ekainaren 6ko 2028/1986 Errege Dekretuaren I. eta II. eranskinak eguneratzen dituena. Zuzentarau horiek ibilgailu automobil, atoi, erdi-atoi, motor, ziklomotor eta nekazaritzako ibilgailu moten nahiz ibilgailu horien zati eta pieza moten homologazioari buruzkoak dira.\n(gaztelaniaz) PDF (2018/405 - 49 or. - 4.084 KB)


Peraltak berretsi du prima bat ordaindu zitzaiola Betis taldeari - Nafarroa - euskalerriairratia.eus\nPeraltak berretsi du prima bat ordaindu zitzaiola Betis taldeari\nEuskalerria Irratia 2020-01-22 13:36\nOsasunako zuzendaritzako kide ohiak, Miguel Artxankok esandakoa berretsi du. 2013/2014 denboraldian Betis taldeko jokalariei 400.000 euro ordaindu zien Osasunak, Valladoliden kontra irabaz zezaten. Peraltak esan du, irabazteagatik ordaintzea ez dela delitua, garaipena saritzea baizik.\nFutbol partidak irabazteagatik beste talde bat ordaintzea delitua den edo ez, hortxe dago koska eta hori ere izanen da epaiketa honen azkeneko emaitzaren gakoetako bat. Izan ere, momentuz akusatu guztiek onartu dute, behintzat partidu baten emaitza diruz lagundu zutela, Betiseko jokalariak Valladoliden aurka irabaz zezaten. Gaur Txuma Peralta, Osasunako zuzendaritzako kide ohiaren txanda izan da. Aitortu du, 400.000 euro ordaindu zizkiotela Betisi, uste zutelako, Angel Bizkaik horrela esanda, legala zela. "Partidak irabaztea da futbolarien eginbeharra eta guk hori saritzen dugu, bai gure jokalariei baita, interesatzen zaigunean, beste taldeetako jakalariei ere, hori ez da iruzur egitea" adierazi du Peraltak.\nEta hemen, irakurketa judizialaren esparru ez zurrunean sartzen da auzia. Ligako barne kodeak debekatzen ditu horrelako ordainketak. Aldiz, legedi arruntak ez du horren argi esaten. Kode penalaren 286. Artikuloaren laugarren atalak dio, kirol lehiaketa baten emaitza nahita aldatzea edo ta manipulatzea bilatzen duten jarrerak eta jokamoldeak zigortu behar direla. Baina talde bat, irabazteagatik saritzea, hau da, lehiaketan egin behar duena egiteagatik saritzea, konpetizioa manipulatzea al da? Galdera horri erantzun beharko dio epaileak, behintzat Valladolid Betis auziaren kasuan.\nPeraltak gaur ukatu ditu Angel Bizkaik aitortutako beste partida erosketak, baita Getaferi, Osasunaren kontra gal zezan egindako ordainketa. Onartu du, Betisi ordaindu zitzaiola irabazteagatik eta berak ere, atzo aditu zen pelikularen itxura zeukan istorioa kontatu du, Sevillako aparkaleku ilun batean kotxe batetik bestera egin zela. "Ez nuen ikusi kotxean nor zegoen" esan du Peraltak. Horri helduko diete, Betiseko jokalarien defentsak, beren bezeroak bertan izan ez zirela argudiatzeko. Bihar izanen da beren txanda, zail izanen dute zulotik ateratzea, momentuz akusatu guztiek aitortu baitute partida batengatik 400mila euro eman zitzaizkiela, eta beren izenak azaltzen dira etengabe, negoziaketa, kontaktu eta ordainketen istorioan. Bihar, egiaren eguna izanen dela diote behin eta berriz.


Elkartea eta bere antolakuntza | Pariseko Eskual Etxea\n14 jul 18 - 14 jul 18\nHasiera /Accueil /Elkartea eta bere antolakuntza\nElkartea eta bere antolakuntza\nPariseko Eskual Etxea – La Maison Basque de Paris, 1901eko Legeak ezartzen duenari jarraitzen dion elkartea da. Bazkide guztiak, 80 kidez osatutako Asanblada Orokorrak ordezkatzen ditu (Cf. Estatutuetako IV eta VIII artikuluak), horrela banatzen direlarik:\n40 kide titular edo fundatzaile, bizi guztirako kideak direnak.\nElkarteek bidalitako 16 ordezkari.\nBazkideek hautatutako 16 ordezkari, bi urtero aldatzen direlarik.\nInstituzioek bidalitako 8 ordezkari.\nElkartea hogei kidez osatutako Zuzendaritza Batzordeak kudeatzen du. 18 kide hautatuak izaten dira, eta 2 eskubidezkoak dira: Pariseko eskualdeko eskualdunen limosnaria, Baionako gotzaindegiak aukeratua eta “Pyrénées Atlantiques”-eko Kontseilu Orokorraren ordezkaria. Aukerazko kideen erdia bi urtetik behin berrautatzen da, eta Presidentea da Asanblada Orokorrak lau urtetarako aukeratzen duen bakarra. Azken honek eratzen du Pariseko Eskual Etxea/ La Maison Basque de Pariseko administrazio kontseilua eta kabinetearen buru da beste guztien gainetik. Elkartearen kudeaketa ere bere ardurapean dago. Berak aurkezten dio urteko aurrekontua Asanblada Orokorrari eta aurrera eramaten du. Berak finkatzen du eskuragarri dauden ontasunen eta erreserben erabilera, erabaki administratibo guztietan azken hitza du, maileguak hartzen ditu...\nKabinetea arduratzen da Elkartearen eguneroko kudeaketaz eta Zuzendaritza Batzordeari honen berri ematen dio. Kabinetearen eskuduntza esparruak honakook ditugu:\nElkartera batzen direnen kontrola eta kideen fitxategiak.\nSoldatapekoekin zerikusia duten gaiak.\nFinantzaketa (jarduerak eta gainontzekoak).\nAretoak eta tresneria eskuragarri uztea (baimenak, erantzukizunak...)\nGazteen etxebizitza (bertan bizi direnekin harremanetan egotea...).\nJarduera eta agerraldi ugarien koordinazioa.\nElkartearen aldizkariaren finantzaketan parte hartzea.\nElkartearen jardueretan puntu gakoak ditugu eta Estatutuetan eta Barne Araudian aurkezten zaizkigu. Betebehar kontsultatibo eta exekutiboak dituzte, ez dute Elkartearekiko konpromisorik eta PEEko kideek osatzen dituzte. Arduradun baten agindupean egoten dira, 2 edo 3 pertsonek lagunduta. Batzordeen funtzioak honakoak dira, betiere bakoitzaren betebeharren eremuan:\nElkartearen funtzionamendu onarekin zerikusia duten kontuak aztertzea,\nKabineteari eta Zuzendaritza Batzordeari jakitera ematea, konponbideak sustatuz,\nhartutako erabakiak ezartzea,\nlortutako emaitzak argitara ematea.\nPEEk barneratzen dituen batzordeak hurrengoak dira:\nEkintzen, Kulturaren eta Kirolaren Batzordea,\nInformazio eta Komunikazio Batzordea,\nElkarteko Kabinetearen eta Zuzendaritza Batzordearen osaketa ondorengoa da:\nSébastien DAGUERRE, presidentea\nMaryse LARTIGUE, presidente-ordea\nElisabeth CASERTA, altxorzaina\nRobert CURUTCHET, altxorzain laguntzailea\nIsabelle GARAY, idazkaria\nArnaud LARIDAN, idazkari laguntzailea\nBaionako gotzaindegiaren ordezkaria\n“Pyrénées Atlantiques”-eko Kontseilu Orokorraren ordezkaria


Txirbillari tiraka - Oarsoaldeko Hitza : Oarsoaldeko Hitza\nSociedad Recreativa Gure Borda elkartea 1924an sortutako aisialdi talde festazale abertzalea izan zen, eta herrian bertan antolatu zituzten ekintzek ederki asko asetzen zuten herritar xehearen aisialdi premia: musika bandak, arraunketa desafioek eta pilota partidek, besteak beste. Azken horiek orduko Indio-Enea ostatuaren (egungo Aizpearen) atzealdeko frontoia izan ohi zuten jokaleku.\nAipatutakoa, ordea, ez zen herriko aisialdi talde bakarra, urte berean Alaitasuna elkartea ere sortu baitzen. Gure Bordaren parean zuen egoitza, Manuelenean (egungo Mariya-Enean), eta elkarren parean egote hori ez omen zen kokapen fisiko soila. Desberdinak ziren bi elkarteetako kideak, izaeran eta portaeran. Pentsatzekoa da ideologia kontuetan egiten zutela talka. Gure Bordaren kontrara, Alaitasuna elkartea elizkoia izanik, haien ekitaldietan meza programatzen zuten.\nBazegoen hirugarren elkarte bat ere: Bixi-Bixi. Izaeraz parrandazaleak, ez dago haien joera ideologikoa argi: batzuen arabera, taldea abertzalea zen orobat; beste hainbaten arabera, ez zen soilik abertzalez osatutakoa. Gazte kuadrilla bat zen, finean, aisialdia desafioak egitera mugatzen zutena.\nGerra piztu atarian, 1936an, beste elkarte bat sortu zen, Gure Billera izenekoa, baina gatazkak proiektua guztiz zapuztu zuen.\nTrantsizio ostean, hainbat izan ziren Lezon aisialdiaren inguruan sortutako mugimenduak. Horietako bat izan zen Ekaitz aisialdi taldea, 12-15 urte bitarteko gazteak aisialdian heztea helburu zuena. 1982an sortu zen, eta Ijurko auzoko Urdaburu kalean zuen egoitza. Aisialdi talde askoren gisan, Ekaitz ere Elizaren inguruko taldea zen, aisialdiaren esparruan Elizak eragin handia izan baitzuen Hego Euskal Herrian, eta, besteak beste, autonomia, baloreak eta sormena lantzea zituen xede Jose Luis Aperribaik zuzendutako taldeak. Gazteak larunbat arratsaldero biltzen zituen bere lokalean, eta udan hamabost eguneko kanpaldia antolatzen. Horrez gain, herriko ekimenetan sutsuki parte hartzen zuten, eta 1984tik aurrera, inauterietan Trapujaleren inguruko guztia antolatzeaz arduratu izan zen taldea urte luzez.\nDenboraren poderioz, elizkoi kutsua alboratu zuen Ekaitz taldeak, eta Orratx! kultur taldearekin bat egin zuen Ixerka aisialdi taldea sortuz. Orratx! kultur elkartea 1996an sortu zen aldizkari bat ontzeko asmoarekin, baina urteekin kultur talde sendo bilakatu zen, eta umeen aisia antolatzea zuen xede nagusietako bat. Hori lortze bidean, Ixerka sortu zuen Ekaitz eta Orratx! taldeen elkartzeak. Ixerkak, besteren artean, ludoteka egitasmoari eman zion hasiera 2000. urtean.\nLerrootara ekarri ditut aisialdiari lotutako iraganeko zenbait talde. Gibelean gelditu dira garai bateko mezak, desafioak eta ohitura herrikoiak, baina sekula ez da ahitzen kultura euskaraz transmititzeko premia. Eskaintza eskasak arduratuta, eta herriko aisialdia trinkotzeko gogoz, garai berrietara egokitutako Txirbilla aisialdi taldea jaio berri da Lezon. Etorkizunak erabakiko du gai den euskarazko aisialdi informala areagotzeko, belaunaldi arteko harremanak sustatzeko edo-eta feminismotik hezkidetza eskuratzeko. Lezoko eta Euskal Herriko txokoetan barrena, aurreko eragile guztien eskarmentutik urratuko du bide berria.


Mauran - Wikipedia, entziklopedia askea.\nDaniel CORRÈGE (2014-2020)\n43° 11′ 19″ N, 1° 01′ 53″ E / 43.188611111111°N,1.0313888888889°E / 43.188611111111; 1.0313888888889Koordenatuak: 43° 11′ 19″ N, 1° 01′ 53″ E / 43.188611111111°N,1.0313888888889°E / 43.188611111111; 1.0313888888889\nMartres-Tolosane, Montclar-de-Comminges, Palaminy eta Roquefort-sur-Garonne\nMauran (frantsesez eta ofizialki: Mauran) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 194 biztanle zituen.\n2007an Mauran udalerrian erroldatutako biztanleak 167 ziren. Familiak 65 ziren, horien artean 13 pertsona bakarrekoak ziren (4 bakarrik bizi ziren gizonak eta 9 bakarrik bizi ziren emakumeak), 30 seme-alabarik gabeko familiak ziren eta 22 seme-alabak dituzten bikoteak ziren.\n2007an 92 etxebizitza zeuden, 66 familiaren etxebizitza nagusia ziren, 17 bigarren erresidentzia ziren eta 8 hutsik zeuden. 85 etxeak ziren eta 5 apartamentuak ziren. 66 etxebizitza nagusietatik 51 bere jabearen bizilekua ziren, 10 alokairuan okupaturik zeuden eta 5 doan lagata zeuden; 1ek gela bat zuen, 5 etxek bi zituzten, 9 etxek hiru zituzten, 13 etxek lau zituzten eta 38 etxek bost zituzten. 29 etxek euren parking plaza propioa zuten azpian. 20 etxetan ibilgailu bat zegoen eta 36 etxetan bat baino gehiago zituzten.\nMauran udalerriko biztanleria-piramidea 2009an .\n2007an lan egiteko adina zuten pertsonak 101 ziren, horien artean 82 aktiboak ziren eta 19 inaktiboak ziren. 82 pertsona aktiboetatik 70 lanean zeuden (37 gizon eta 33 emakume) eta 12 langabezian zeuden (9 gizon eta 3 emakume). 19 pertsona inaktiboetatik 4 erretiraturik zeuden, 3 ikasten zeuden eta 12 "bestelako inaktibo" gisa sailkaturik zeuden.\n2009an Mauran udalerrian 62 unitate fiskal zeuden, 159,5 pertsonek osaturik. Pertsona bakoitzeko diru-sarrera fiskalaren mediana urteko 17.722 euro zen.\n2007an zeuden 8 komertzioetatik, 1 eraikuntza enpresa zen, 2 ibilgailuen saltze eta konpontze enpresak ziren, 1 ostalaritza eta jatetxe enpresa zen, 2 higiezinen enpresak ziren, 1 zerbitzu enpresa zen eta 1 administrazio publikoko enpresa zen.\nMontclar-de-Comminges (1,6 km)\nMartres-Tolosane (2,0 km)\nPalaminy (3,4 km)\nPlagne (4,2 km)\nAusseing (4,2 km)\nSana (4,6 km)\nCouladère (4,8 km)\nCazères (5,0 km)\nBoussens (5,1 km)\nRoquefort-sur-Garonne (5,4 km)\nMondavezan (5,7 km)\nLescuns (6,0 km)\nBNF: 15255322k (data)\nOrriaren azken aldaketa: 1 abendua 2019, 00:05.


Mutrikuko DIAn kaleratzerik ez, berronarpena orain | LAB SINDIKATUA\nZerbitzu Pribatuak Merkataritza Mutrikuko DIAn kaleratzerik ez, berronarpena orain\nMutrikuko DIAn kaleratzerik ez, berronarpena orain\nIragan urte bukaeran, Mutrikuko DIA supermerkatuko emakume langile bat kaleratua izan zen. Langilea, zuen lesio bat zela eta, ezintasun iragankor (baja) egoeran egon zen denboraldi bat eta lanera itzultzera zihoanean kaleratu egin zuten. Gainera, despido disziplinario baten bidez kaleratu zuten langilea, errealitatearekin inolako zerikusirik ez duten argudio faltsuetan oinarrituriko arrazoiak emanez eta inolako indemnizaziorik gabe.\nLAB sindikatuak, kaleratzea ezagutu bezain pronto, salaketa jarri zuen DIAren kontra. Adiskidetze saiakera bat ere egin genuen Donostiko Lan delegaritzan baina DIAko zuzendaritzak ez du langilea berriro lanera itzultzea onartu. Otsailaren 21ean izango da epaiketa, Eibarko epaitegian.\nGuztiz onartezina iruditzen zaigu Mutrikuko DIAren politika laborala eta ekintza sindikala aktibatzera goaz. Mutrikuko eta Ondarruko herriek DIAko zuzendaritzaren jarrera zein den jakin behar du, lan baldintza kaxkarrak inposatzeaz ezezik, langileak ere despeditzen dituela, alegia.\nOtsailaren 2an, eguerdiko 12etan elkarretaratzea egin genuen Mutrikuko DIA supermerkatuaren parean “KALERATZERIK EZ, BERRONARPENA ORAIN!” lelopean.


Kataluniaren independentziarako 2014ko kontsulta Kataluniako herritarrek Katalunia Estatu independentea izango den erabakitzeko 2014ko azaroaren 9an egin zen kontsulta da. Kontsultarako deialdia Generalitateko presidente Artur Masek iragarri zuen 2013ko abenduaren 12an, Kataluniako Parlamentuan gehiengo osoa (Parlamentuko 135 diputatuetatik 87) osatzen duten Convergència i Unió, Esquerra Republicana de Catalunya, Iniciativa per Catalunya Verds - Esquerra Unida i Alternativa eta Candidatura d'Unitat Popular taldeetako parlamentarien sostenguarekin. Erreferendumean bi galdera egingo zaizkie herritarrei: «Nahi al duzu Katalunia Estatu bat izatea?» eta, baiezkoan, «Estatu independentea izatea nahi al duzu?». Espainiako Gobernuaren ordezkariek erreferenduma legez kanpokoa dela eta ez dela egingo adierazi dute.\nAzaroak 9: kontsulta egunaAldatu\nKontsultaren ondorengo egoeraAldatu\nKontsultaren ondorengo erreakzioakAldatu\nKataluniako kontsultaren eragina Euskal HerrianAldatu


SOS Klasismoa | EIBZko liburutegia\nEuskal Herrian beltzarana izatea egokitu zait Hamaika Kolore sortu baino lehen. Haurra nintzela nire herriko eskolan azal ilunagoko lau ume ginela oroitzen dut; gainontzeko hiru horiek sendia ziren, gainera. Orain eskolatik pasaz gero antzeman daiteke nola aldatu den jendartea, zer nolako jauzia eman duen sagar konpotatik mazedoniara.\nUmetan berealdikoak entzundakoa naiz, puto moro eta antzeko zerrenda luze bat. Nerabezarotik aurrera ere izan ditut esperientzia gazi batzuk; tartean Donostian, fruta denda baten alboan lagun baten zain nengoela, XXI. mendeko fruta lapurreta handiena egiteko aukeraren esperoan nengoela egotzi zidan andre bat. Izena duena ba omen da; beraz arrazakeria bada. Frantzian bertan, etorkin askoren bilobak ez dira liberte, egalite eta fraternite sisteman ondo integratu; ezta nahi ere, pentsatuko dute batzuek. Jendeak portaera ezberdinak har ditzake norbaitekiko arrazaren arabera, baina nire iritziz sustraia beste nonbait dago; duela urte gutxi Frantzia osoan 10.000 kotxe erre zituzten gazteak ez ziren etorkinak, ez ziren zuriak, eta ez ziren dirudunak.\nArrazakeria baldintzatzen duten faktore nagusiak klasea eta erosteko ahalmena dira, ez arraza bera. Ez zaie gaizki begiratzen atzerritar batzuei atzerritar izateagatik, baizik eta bere jatorria aintzat hartuta, klase sozial baxuago batekoak direla pentsatzen delako. Kapitalismoaren periferiakoak izateagatik jasaten dute kapitalismoaren ernamuinekoen gutxiespena.\nDuela urte gutxi gauean janaria zerbitzatzen duen furgoneta batean egin nuen lan. Herrikoiki ezagunagoak dira furgofarra edo saltxitxauto bezala, edota Osasunaren Mundu Erakundearen irizpideei jarraiki, kantzermobila. Uda batean zehar hamaika herritatik pasa ginen, festaz festa, parrandan sortzen zaigun animaliako gose hori ase eta poltsikora bost kuarto sartze aldera. Ikaragarria izan zen.\nGaztetatik txosna txanda franko jandakoa naiz, taberna ezberdinetan lan egin dut festetan, eta hiru urte igaro nituen Herriko batean. Gaueko giroa askotan bizi izan dut barra atzetik. Ba zin egiten dizuet furgonetan hiru hilabetetan zehar bizitako guztia ez dudala arestian aipatutako tokietan hamar urtetan pasa behar izan.\nJanaria eskatu eta korrika alde egiten saiatu zen bat baino gehiago. Beste batzuk furgonetako gauzak puskatzen, edo gutxiesten gintuzten gauzak esaten, edo sinpleki, iseka; eta beti, beti, beti, iseka arrazistak. Oroitzen naiz gaztelaniaz egin zidan euskaldun batez, “ni bezalako batek” ez zuelako merezi berarengana euskaraz zuzentzea.\nParrandetan furgoneta batean lanean ari dena zakurraren putza da jende gehienarentzat, izan zuri, izan mairu, izan pakistandar. Zergatik? Bere lan indarra baldintza horietan saltzen duen edonor, maila sozial baxuagotzat jotzen duelako bere burua klase ertainekotzat daukan edonork. Zer demontre da ba klase ertaina, ispilura begiratu eta engainatzen den langile klasea ez bada? Aberastasuna sortzeko iturri propiorik izan ezean,lan egiteko gaitasuna saltzean oinarritzen da bizimodua. Furgonetako langileak eta iseka egiten dionak beharbada diru kopuru ezberdina maneiatuko dute; baina bakoitzaren lan harremana parametro berdinetan kokatzen da, eta hori da gakoa. Tamalez, jendartearen pertzepzio soziala oso urrun aurkitzen da hortik, nire iritziz; urrunago mozkortuta dagoenean. In vino veritas.\nKalean arropa saltzen duena eta Beyonce beltzak dira.\nUmeak eskolara eramaten dituen emakumea eta Joaquin Cortes ijitoak dira.\nBazar bateko saltzailea eta Wang Jianlin txinatarrak dira.\nAldameneko etxean bizi den langabetua eta Crayoveanu errumaniarrak dira.\nFurgoneta batean lanean ari den gaztea eta Omaneko hamaika petrolio putzuren jabea arabiarrak dira.\nBaina ez da berdina; onartu dezagun, ez da berdina. Futbol jokalari hegoamerikarrak askoren heroiak dira; aldiz, festetan trapuak saltzen dituztenentzat orotariko izenak daude: matxu pitxu, sudaka, payoponi… Baserritik bizi zena eta enpresaria jatorri berdinekoak izan arren, jendarteak lehena gutxietsi du bigarren profilari gorazarre eginez.\nNi ere klasista bihurtzen ari naizela pentsatu nahi dut. Hiztegiaren arabera, klasista batek klase sozial baten parte dela barneratu eta klase horren alde eta gainontzekoen aurka dihardu; eta gure lan indarra besterik ez daukagunon kasuan, hori egitea klase jendartearen aurka egitea da.\nDuela gutxi adibide sinple eta argigarria entzun nuen eztabaidagai daukagun kontua hobeto kokatzeko. Demagun mahai baten bueltan hiru lagun daudela: enpresaria, bertako langilea eta langile iritsi berria. Mahai erdian 20 gaileta daude. Enpresariak 19 hartu eta zera esaten dio bertako langileari: “kontuz ibili, beste horrek gaileta hori lapurtuko dizu eta”. Gehiago axola zaigu hilean 400€ kobratzeko tranpa egiten ari denak objektiboki askoz ere larriagoak diren aferak baino: Kutxabank pribatizatu dute gure muturraren aurrean, baina ez da alarma sozialik piztu.\nBeharbada edozeinek suge baten herena ikusten duen tokian, ni herensuge bat ikusten ari naiz. Baina ez zait iruditzen, aldamenekoa arriskutsua dela pentsatzen hezi baikara; eta beltzarana bada, gehiago. Ondorioz, arrazakeria eta klasismoa behin eta berriro gurutzatu eta besarkatuko dira, konponbidea aurkitu arte. Arrazakeriarik gabeko jendarteak klase gabeko jendartea izanbehar du derrigor, edo ez da izango.\nKategoria Batxilergoa, D eredua, Etika eta Filosofia, Euskara, Gizarte Zientziak, Gizartea, Iritzi testua, Zuzeu.eus, etiketak Arrazakeria, Beñat Hach Embarek, Euskal Herria, Klasismoa by liburutegia. Gorde lotura.


Ariasman - Librería Moderna\n1615ean, ekaitz batek hiru euskal baleontzi txikitu zituen Islandian, eta udazken hartan bertako biztanle batzuek tripulazioko 31 kide akabatu zituzten, Ari Magnússon magistratuaren aginduz. Euskal baleazaleen sarraski hori da Ariasman nobela historiko honen oinarria.\nBi urte lehenago, beste euskaldun batzuei bale-arrantzarako lizentzia saldu zien Ariasmanek, alegia, Ari Magnússon berberak.\nNobelak gertakizun beraren bi ikuspegi uztartzen ditu, euskaldunena eta islandiarrena. 1615eko espedizioan, Martin de Villafranca kapitain donostiarra zihoan, gizon gaztea eta baleazale trebea, baina tripulazio osoaz arduratzea lan handiegia gertatu zitzaion, eta Ternuako indigenekin eskarmentu pixka bat izan arren, ez zitzaion hain ongi joan bikingoen ondorengoekin.\nIstorio honek garaiko ohitura eta sinesmenetan murgildu eta, bizimoduaren gordina erakutsiko digu. Ongi hasi arren, gaizki bukatu zen espedizio baten kontakizuna da Ariasman, Finlandian eta Islandian arrakasta handia izan ondoren, orain euskaraz ere arrakastarako bidea zabaltzen zaiona.


Gasolina litroa bi euro baino garestiago saltzen dute Euskal Herriko gasolindegien herenek | Ekonomia | Berria\nGasolina litroa bi euro baino garestiago saltzen dute Euskal Herriko gasolindegien herenek\nAstebetean bost zentimo igo da gasolinaren bataz besteko prezioa Hego Euskal Herrian. Gasolioa lau zentimo merkatu da maiatzean Iparraldean, eta hiru Hegoaldean. Depositua betetzea duela urtebete baino 28 (E-95) eta 36 (A gasolioa) euro garestiagoa da.\nDonostiako gasolindegiko bat, apirilaren 1ean, Espainiako Gobernuaren hobaria indarrean sartu zen egunean. / Jon Urbe/Foku Tamaina handiagoan ikusi\n2022ko maiatzak 20 13:19\nAbendutik gasolinaren prezioak izan duen gorakadak ez du etenik. Frantziako eta Espainiako Gobernuek urte hasieran hartutako neurriek erabiltzaileei arnasa pixka bat eman zieten arren, berriro hartu du gorako joera, eta martxotik hona batez beste hamar zentimo garestitu da Euskal Herrian, 1,809 eurotik 1,909 eurora. BERRIAren erregaien prezioaren orrialde berezian ikus daitekeenez, abendutik hona 53 zentimo garestitu da gasolina mota hori litroko. Igoera maiatzean handitu da. Astebetean, maiatzaren 13tik, bost zentimo igo da (0,053 euro), eta atzo Euskal Herrian E-95 gasolina saltzen duten 539 gasolindegietatik 193tan (%35,8) bi euro baino garestiago zegoen jada litroa.\nKopuru horiekin esan liteke Espainiako Gobernuak apirilean ezarri zuen hogei zentimoko hobariaren erdia petrolio konpainiek irentsi dutela jada. E-95 gasolina litroa bi eurotik gorako prezioan saltzen duten 193 gasolindegi horietatik 186 Hegoaldean daude. Ipar Euskal Herrian martxoan hasi zen nabaritzen Frantziako Gobernuaren neurrien eragina. Bost astean 1,971tik 1,780ra jaitsi zen E-95 gasolinaren salneurria. Hortik aurrera, baina, garestitu egin da, eta orain 1,907 euroan saltzen da litroa, martxoaren hasieran zuen salneurri berean.\nOrain, E-95 gasolina toki hauetan dago garestien: Bidaxunen (2,13 euro, Nafarroa Beherea), Orontzen (2,12, Nafarroa), Donibane Lohizunen (2,109, Lapurdi), Baionako Nafarroako Herni etorbidean (2,105), Itzan (2,099, Nafarroa), Beasainen (2,089, Gipuzkoa) eta Gernika-Lumon (2,084, Bizkaia). Merkeen, berriz, Etxarri-Aranatzen (1,809 euro, Nafarroa), Zeanurin eta Lemoan (1,799, Bizkaia), Amendüze-Unason (1,774, Nafarroa Beherea), Baionako Grand Basque etorbidean (1,675), Hendaian (1,66, Lapurdi), Angelun (1,549, Lapurdi) eta Senperen (1,335, Lapurdi).\nGasolioa merkatu egin da\nE-98 gasolina ere nabarmen garestitu da. Hego Euskal Herriko batez besteko prezioak maiatzean gainditu zuen bi euroen langa, eta ez da hortik jaitsi; atzo 2,104 euroan zegoen. Gasolinaren prezioak gora egin du, eta A gasolioa, berriz, merkatu egin da, eta gasolina baino merkeago dago berriro Euskal Herrian: 1,891 euroan dago A gasolioa, eta 1,948 euroan E-95 gasolina. Iparraldean lau zentimo merkatu da azken hamar egunetan. Hegoaldean, berriz, hiru zentimo.\nEuropako Batasuna Errusiako petrolioa bahitzea ari da aztertzen, eta, adituen arabera, horrek eragin du maiatzeko igoera. Ikusteko dago zer gertatzen den ekainera bitartean, Hego Euskal Herrian ekainaren 30ean amaituko baita Espainiako Gobernuaren hobaria. Une honetan prezio horiei hogei zentimoko beherapena egiten zaie Hegoaldeko gasolindegietan: hamabost Espainiako Gobernuaren kontura, eta bost petrolio konpainien kontura.\nSalneurri horietan, 55 litroko edukiera duen auto batean depositua E-95 gasolinarekin betetzea duela urtebete baino 28 euro garestiagoa da. Ipar Euskal Herrian, iazko maiatzetik, E-95 gasolina 31 zentimo garestitu da litroko, eta Hegoaldean, 0,54 zentimo (Madrilen beherapena aintzat hartu gabe). Gasolioa gehiago garestitu da urte honetan, eta 55 litroko depositu bat betetzea duela urtebete baino 36 euro garestiagoa da. Urtebeteko igoera 49 zentimokoa izan da Ipar Euskal Herrian, eta 68 zentimokoa Hegoaldean.


Alderdi politikoek propaganda kendu beharko dute bihar\nHauteskunde Legearen erreformak ezarritakoaren arabera, kanpainaurrean ezin dute botoa eskatu, eta propaganda politikoa debekatua dago, Interneten izan ezik.\nAstearte honetan alderdi politikoek hauteskunde propaganda kartel guztiak kendu beharko dituzte errepideetatik eta hiriko kaleetatik, debekatua baitago propaganda egitea kanpainaurrean.\nUrtarrilaren amaieran indarrean sartutako Hauteskunde Legearen erreformak ezarritakoaren arabera, hauteskundeak deitzen direnetik kanpaina legez hasten den bitartean debekatua dago kartelak, tresneria komertziala, prentsa, irratia edo beste hedabide digitalak erabiltzea hauteskunde publizitatea edo propaganda egiteko.\nHauteskunde propagandaren debekua astearte honetan indarrean sartuko da datorren maiatzaren 22ko udal eta foru hauteskundeen deialdia Estatuko Aldizkari Ofizialean publikatzen denean.\nPropaganda maiatzaren 6ko 00:00 orduan bueltatuko da, udal hauteskunde kanpaina hasten denean.\nDena den, hauteskunde-batzordeak ostiralean onartutakoaren arebera, aste hauetan hautagaiek edo alderdiburuek zerrendako kideak edo hauteskunde programak ezagutzera emateko antolatutako ekitaldien berri eman ahal izango dute. Ekitaldi horiek ibilgailu pribatuen bidez egin ahal izango dituzte, baina ezin dute horretarako kontraturik egin.\nInternet bidez onartua egongo da\nKanpainaurrean botoa eskatzea debekatua egon arren, hauteskunde-batzordeak hautagien edo proposamenen publizitatea egitea baimendu du; besteak beste, liburuxken, gutunen, panfletoen, USB memorien, posta elektronikoen edo mugikorreko mezuen bidez. Era berean, web-orrialdeak edo sare sozialak erabili hala izango dituzte, hirugarren pertsona bat kontratzen ez duten bitartean.\nBestalde, PSOEk eta PPk eskatu duten arren, datozen asteetan ezin izango dituzte hautagaien izena edo argazkia, edo alderdi politikoen siglak dituzten giltzakoak, boligrafoak, txapak edo antzeko produktuak banatu.\nHalaber, etxe pribatuetako kanpoaldean irudi horiek edo antzekoak azaltzen dituzte kartelak debekatuak egongo dira.\nInformazio gehiago:Eitb: Alderdi politikoek propaganda kendu beharko dute bihar


Familia giroan ibilian egiteko Pirinioetako 14 txango, Ivan Rotaetxeren eskutik - Laudio - Aiaraldea.eus\nFamilia giroan ibilian egiteko Pirinioetako 14 txango, Ivan Rotaetxeren eskutik\nIzar Mendiguren Cosgaya 2020-08-14 11:27\nEgun erdiko ibilaldiak proposatu ditu Ivan Rotaetxek, zailtasun errazekoak eta aproposak lagun edo familia giroan egiteko.\nLuz Saint Sauveurren igaro du oporraldiaren zati bat Ivan Rotaetxek: "Uztaileko bigarren hamabostaldian Pirinioetan egon gara oporretan, lagun arteko familia giroan".\nInguruko kanping batean igaro dituzte gauak, "handik hurbil mendikate horretako bailara ederrak aurkitzen baitira". Egunero txango bat egin dute goizez, eta arratsaldeak igerilekurako eta jolaserako erabili dituzte.\nOsatutako txangoei buruz galdetuta, toki bakoitzaren erreferentziak eta berezitasunak kontatu ditu. Oulettes de Gabe Pont D'Espagnetik egin zuen, esaterako: "Ibilbide luze honek GR10 jarraitzen du, Lac de Gaube ondotik igaro eta Pirinioetako ipar horma ederrenera garamatza, Vignemale mendira alegia". Telekabina eta teleaulkia hartzen dira aldapa gogorrena ekiditeko.\nLac d´Oncet, berriz, Tourmalet portu ezagunetik igo zuten: "Igoera famatu honetako azken aurreko bihurgune itxitik, xendra batek gora egiten du Iris latifolia edo Lirio urdin multzoen artean. Pic Du Midi de Bigorreren azpian ageri da laku hau. Txikiak asko pentsatu gabe arropak kendu eta freskatzera sartzen dira".\nTroumouseko zirkua, aldiz, traktore-tren baten laguntzarekin bisitatzen da. "Han ibilaldi zirkularra egin genuen birjinaren irudira igotzeko eta La Munia inguruko gailurren ikuspegi ederraz gozatzeko".\nTxangoen artean kuttunenetako beste bat, Sarradets-eko aterpetxea du, Col de Tentes-etik bertaratuta. "Tallon mendiaren ipar aurpegiaren ikuspegi ederra eskaintzen du irteera honek, baita Ordesako gailur garrantzitsuarena edota Gavarnieko ur jauziarena ere. Gure taldeko txikietako batek, bere lehenengo hiru milakoa egin zuen hemen", zehaztu du.\nNaturaz ez ezik, faunaz ere gozatzeko tartea hartu dute. Horren adibide da Donjon des Aiglesen igarotako tartea, "Beaucens-eko gazteluan hegaztien ikuskizun ederraz gozatu genuen" oroitu du.\nGailur altuen artean, ikuspegi zoragarrien lekuko izan dira. Tourmaletetik Bareges zeharkatuta, Lac dets Coubous ere ezagutu zuten: "Lakura heltzerakoan bainu ederra hartzeko aukera izan genuen 2.600 metro inguruko gailur handien artean".\nLac d´Ilhéou ez da ezaguna, baina "benetan ederra da", Rotaetxeren aburuz. Cauterets-en hego-mendebalean kokatzen da bailara, eta ur jauzi handiak ditu. GR-10 markak jarraituta Plaa des Artiguesetik egin zuten aurrera, eta Lac Noirrera ailegatu ziren. Modu horretan heldu ziren Ilhéouko laku handira, "mendi altuez inguratua eta aterpetxe polit batekin bere ondoan".\nLa Glèreko aterpetxea ere gomendatu du mendizaleak: "Bareges-eko hego mendebaldean kokatzen da La Glèreko bailara. Beste laku eder batean du amaiera txango honek, Neouvielleko gailur handien oinetan. Aterpetxea, metro batzuk gorago aurkitzen da, behatoki berezia izanik".\nCol des Espécieres ikustea ere aproposa da Rotaetxerentzat. Ibilbidearen erreferentziak azaldu ditu: "Col de Tentes-era itzultzen gara 318. mugarrira daraman txango hau egiteko. Jaitsieran lakuan geldiunea egin daiteke atseden hartzeko".\nMarmotak ere izan dituzte bidailagun. Vignemaleren oinetako Barrage d´Ossoue du horren lekuko: "lo egitera hurbildu ginen hara. Nahiko erraza da marmotak ikustea. Hauek ikusteko asmoz igo ginen Lourdesko etxolarantza, eta urmaelera jaitsi ginen ondoren. Haiek ikustea lortu genuen, eta beraien txistuez gozatu genuen egun osoan zehar!".\nHorrez gain, zoo batean ere izan ziren, Parc Animalier des Pyrénéesen. "Marmotekin eta beste animali batzuekin kontaktua izateko aukera dago. Txikiek asko gozatu zuten", oroitu du.\nEdozelan ere, Gavarnieko zirkua du bisita ezinbestekoetako bat, Europako ur jauzi handiena. Paillako aterpetxetik atera ziren oinez, zirkuitu zirkularra osatzeko. Motzean azalduta, "hitzik gabe uzten zaituzten ibilbide eder horietako bat" dela dio Rotaetxek, "mendi magalean eskegita doa joaneko xendra, eta itzulera ibaiaren ondotik egiten da".\nMidi d'Ossau mendi ezaguna ere gertutik jarraitu dute. Artousteko trena hartuta -Europako trenik altuena- Artousteko lakura joaten da, "geltokira telekabinan igotzen da. Handik Col d´Lurien-era igo eta Fabregeseko lakura jaisten da, Midi d´Ossauren ikuspegi ederrarekin".\nAzkenik, Midi D'Ossauko oinetara gonbidatu ditu aiaraldearrak Rotaetxek, Pombieko laku eta aterpetxera hain zuzen. Izan ere, jatorri bolkanikodun tontorraren ikuspegi ezin hobeaz gozatzen da lakutik, mendizalearen esanetan.


Saguzar mediterraneo - Wikipedia, entziklopedia askea.\nEspeziea Pipistrellus pygmaeus\nSaguzar mediterraneoa (Pipistrellus pygmaeus) Pipistrellus generoko animalia da. Kiropteroen barruko Vespertilioninae azpifamilian eta Vespertilionidae familian sailkatuta dago. Duela gutxira arte, saguzar arruntaren (Pipistrellus pipistrellus) azpiespezietzat jotzen zuten baina 1999an egungo estatusa lortu zuen.\n'Pipistrellus pygmaeus'ri buruzko informazioa Mammals of The World datubasean[Betiko hautsitako esteka]\nEspezieak: Pipistrellus pygmaeus\nOrriaren azken aldaketa: 6 apirila 2022, 08:57.


Ezohiko normaltasuna nabari da osasun zerbitzuetan - Tolosaldea - Tolosaldeko ataria\nEzohiko normaltasuna nabari da osasun zerbitzuetan\nTolosaldeko Ataria 2020-03-13 16:48\nEgoeraren "larritasuna" eta "oraindik okerrena pasatzeko" dagoela kontuan hartuta, jaurlaritzak osasun larrialdiko egoera deklaratu du. Ondorioz, Babes Zibileko Plana indarrean jarri du eta herritarren isolamendua edo "leku arriskutsuetara" joateko debekua ezar dezake. Neurri horiek iraupen mugatua izango dutela adierazi dute, "larrialdiari aurre egiteko beharrezkoa", eta "arriskuaren araberakoa".\nEzohiko egoeran gaudenaren irudia ematen du Tolosako anbulatorioak. Bertako langile gehienek maskara soinean dutela ari dira lanean, eta tentsioa ere nabari da. Maite Gomez bertako erizainaren hitzetan, ordea, “normaltasunez” ari dira lanean. “Ez da ohikoa baino jende gehiago etorri, eta hitzorduak bertan behera uzteko deitu dute herritar batzuk”. Maskaren erabileraren inguruan galdetuta, hura jartzeko erabakia norberaren araberakoa dela dio. Atzo iragarri zuten ikastetxeak ixteko neurria, eta horren ostean kezkak eta zalantzak tarteko ohikoa baino dei gehiago izan zituztela azaldu du erizainak, baina, gainerakoan, ohiko jardunean ari direla berretsi du.\nAntzekoa da Ibarrako anbulatorioan egoera. Langileek segurtasun neurriak mantentzen dituztela azaldu dute harrera langileek, maskarak hala aukeratzen dutenek, garbitasun neurriak eta segurtasun neurriak mantenduz. Telefono deien kopurua areagotu dela diote gaur behintzat, eta beharrezkoa ez bada anbulatoriora ez etortzeko gomendioa luzatzen diete herritarrei. Bestalde, ohiko hitzorduak atzeratzen ari direla ere aipatu dute.\nFarmazietan “ohikoa” dela joan-etorria diote Ibarrako Edurne Mujika farmaziako langileek, edo “txikiagoa agian”. Hori bai, herritarren artean errepikatzen diren eskaerak badirela diote: “Eskuak garbitzeko alkohola eta maskarak etengabe eskatzen dituzte, baina, guk egunero eskaria egin arren, ez zaizkigu iristen”. Termometroak eskatzera ere jende asko ari dela joaten diote farmazialariek.\nFarmazian bertan hartzen diren neurriei dagokienez, zerbitzu batzuk esaterako, emateari utzi diotela azaldu dute: “Momentuz, tentsioa hartzea edota kolesterola neurtzea bezalakoak bertan behera uzteko eskatu digute Farmazien elkargotik”. Horrekin batera, farmazia barrura sartzen den herritar kopuruari ere begiratzen ari dira, eta garbitasun neurri bereziak ari dira aplikatzen.\nKoronabirusaren aurrean adineko pertsonak ahulenak direla adierazi dute osasun adituek, eta hori dela eta, osasun neurriak areagotu egin dituzte adinekoen zentroetan. Alvaro Martinez da Tolosako Uzturre adinekoen zentroko zuzendaria, eta une honetan martxan dituzten neurrien berri eman du: sartu eta irteten den pertsona orori tenperatura hartzen diete; bisitak gehienez ere ordubetekoak izan daitezke, eta senitarteko berak joan behar du beti; segurtasun distantziak mantendu behar dira; eta garbitasun neurriak areagotu dituzte.\nMartinezek adierazi duenez, egunero egiten dituzte krisi bilerak “egunean egunekoak aztertu eta horren araberako neurriak aplikatzeko”. Zuzendariak azaldu duenez, zentroa prestatuta dago “isolamendu” egoera baterako: “Pertsona gehiago ez hartzeko eskatu digute, eta horrez gain, gure gela gehienak pertsona bakarrekoak direnez, konfinamendu egoera baterako prestatuta gaude”.\nEguneko zentroari dagokionez, adinekoen senideei bertara ez joateko gomendioa luzatu dute Gipuzkoako Foru Aldunditik. Aisirako adinekoen jarduerak burutzen dituzten gunean ere bertan behera utzi dute bertako jarduera, eta jangela sozialarekin zer neurri hartu ari dira aztertzen, Uzturre zentroko zuzendariak dioenez, “zerbitzua erabat itxiko balitz bertako erabiltzaile askok ez luketelako eguneroko otordurik egin ahal izango”.\nOsasuna Ibarra Tolosa


Prekariedadeagaz amaituteko LABen ekimen ibiltaria Arratian\nLAB sindikatuak, lan-baldintza eta bizimodu duinak izateko eskubidea aldarrikatzeko, herriz herriko ekimena abiatu eban urrietan, abenduaren 6ra arte luzatuko dana. Arratian, Ekimen ibiltaria abenduaren 4an izango da.\nGoizeko 10:00etan, Cementos Lemona enpresa aurrean konzentrazinoa egin eta kotxe karabanea pasauko da Arratiako zenbait industriagunetatik, Tecnichapa enpresearen aurrean amaituteko. Arrastian, 19:00etan, Igorreko Kultur Etxean, prekariedadeagaz amaituteko dagozan alternatiben gaineko berbaldia egongo da.\nIgitie alkarteko Sonia Ingunzak eta LABeko industria arduraduna dan Zorion Ortigosak emongo dabe berbaldia zeintzuk diran prekariedadeaz amaituteko alternatibak azalduz. Lan eta bizimodu duina izateko, Aldi Baterako Laneko Enpresak (ABLE), ordu estrak eta azpikontratak kentzea gura dau LABek. "Aldi baterako enpresak XXI. mendeko morroitza dira. Gure alternatibea: kontratazino barrien kudeaketa publikoa". Ordu estren alternatiba moduan, lanpostuak sortu eta lana banandutea proposatzen dabe; eta azpikontratak "langilegoa zatitu eta lan baldin- tzak kaxkartzen" dituenez, kontratazino zuzena lan baldintza bardinetan eskatzen dau sindikatuak.


Badator Txapel Txin Aratusteak girotzera - Aretxabaleta - Goiena.eus\nBadator Txapel Txin Aratusteak girotzera\nMirari Altube 2018-02-02 08:15\nKalejirak, torrada lehiaketa, pregoia, jatekoa, musika eta gehiago izango dira Txapel Txin eguna ospatzeko bihar, zapatua. Herriko pertsonaia ezagunak txapela janztera animatuko ditu aretxabaletarrak eta datorren domekarako mozorroa gertatzen hasteko dei egingo du.\nHerritarrak lez, Txapel Txin ere mozorroa gertatzen hasita dago, eta jai giroan murgiltzeko gertu etorriko da bihar, zapatua: "Urtero moduan, giro ona ziurtatuta dago; txistor mordoa, torradak eta jai giroa Aratusteak datozela iragartzeko", adierazi du Txapel Txinek. Aratusteen iragarle den pertsonaia ezagunarekin batera torradak izango dira protagonista: "Lehiaketa izango da aurten ere. Eta herritarrei eskatu gura diegu parte har dezatela", azaldu du Joxe Migel Uribarrenek, Kultura zinegotziak. Herriko Plazan jasoko dituzte norberak etxean egindakoak, eta epaimahaiak onenak zeintzuk diren erabakiko du, gero saritzeko; txapel dotoreenak ere jasoko du saria. Txapel Txinen pregoiaren ostean izango da hori. "San Blas eguna da zapatuan bertan, eta horren bueltako pregoia gertatu dut", dio hark.\n12:00 Kalejira trikitilariekin.\n17:30 Malabarzirko taldearekin kalejira. Ibilbidea: Arkupe, Herriko Plaza, Durana kalea, Mitarte kalea eta Herriko Plaza.\n18:00 Torrada lehiaketa; etxean egindakoak Herriko Plazan jasoko dituzte.\n19:00 Aratusteetako pregoia; eta ondoren, sari banaketa: txapel dotoreenari (50 euro) eta torrada onenei (100 euro eta Torratxin txapela, 50 euro eta 30 euro).\n19:15 Txistorra, sagardoa eta torradak, elkartzen diren guztiendako.\n19:30 DJ AviTxin-en eskutik, musika Herriko Plazan.\nTxapel Txin ez ezik, Karnabalen Lagunak elkarteko kideak ere gogotsu daude Aratusteetarako: "Kuadrillak urduri gaude eta hurrengo domekara begira burubelarri lanean". Mozorroak gertatzeko Udalak utzitako lokalean –Basabe industrialdean– hamar kuadrillak dihardute, baina egiten dabiltzanaren berri ez dute eman gura, inondik inora. "UDA da karroza ikusgarriena egiten duena, eta hark zer ekarriko zain daude herritarrak. Dena den, kuadrilla askok jartzen dugu irudimena martxan, eta lan politak egin", diote Ibai Zangituk eta Mikel Alberdik, eta Txapel Txinek gaineratu du: "Aratuste eguzkitsuak, koloretsuak, alaitasunez betetakoak espero ditugu; betikoak, baina, era berean, hobeak!".


PDF (261 KB - 2 orri.)\nAGINDUA, 2021eko otsailaren 3koa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira Fundación Fernando Buesa Blanco Fundazioaren estatutuetan egindako aldaketak.\nIkusi eta aztertu da Euskal Autonomia Erkidegoko Fundazioen Erregistroan inskribatzeko eskatzeko aurkeztutako espedientea.\nLehenengoa.– 2021eko urtarrilaren 14an, Gobernantza Publiko eta Autogobernu Saileko erregistroan telematikoki sartu zen Fundación Fernando Buesa Blanco Fundazioaren estatutuak aldatzeko eskritura publikoa, zeina 2020ko abenduaren 29an egiletsi baitzen Francisco Rodriguez-Poyo Segura Gasteizko notario jaunaren aurrean (protokolo-zenbakia: 5.874).\nBigarrena.– Eskritura Publiko horretan sartu zen fundazioaren Patronatuko idazkari Miren Lourdes Ortubay Fuentes andreak, Presidentearen oniritziarekin, 2020ko abenduaren 15ean egindako ziurtagiria, Patronatuak 2020ko abenduaren 15ean egindako bilerarena. Bilera horretan, aho batez erabaki zen estatutuetako 20. artikulua aldatzea, Batzorde Betearazleari buruzkoa eta, hain zuzen ere, haren osaerari buruzkoa.\nHirugarrena.– Euskal Autonomia Erkidegoko Fundazioen Erregistroaren zerbitzu teknikoek espedientea aztertu dute eta, ondoren, ebazpen-proposamena egin dute. Hona hemen horretarako kontuan hartu dituzten\nLehenengoa.– Gobernantza Publiko eta Autogobernuko sailburuak eman behar du, agindu bidez, estatutuak aldatzeko espediente honi buruzko ebazpena, honako arau hauetan xedatutakoarekin bat etorrita: Euskal Autonomia Erkidegoko Fundazioen Babesletzaren eta Erregistroaren Erregelamendua onartzen duen uztailaren 23ko 115/2019 Dekretuaren 3.1.a) artikulua; Euskal Autonomia Erkidegoko Administrazioko sailak sortu, ezabatu eta aldatzeko eta horien egitekoak eta jardun-arloak finkatzeko Lehendakariaren irailaren 6ko 18/2020 Dekretuaren 7.1.n) artikulua; eta Gobernantza Publiko eta Autogobernu Sailaren egitura organikoa eta funtzionala ezartzen duen urtarrilaren 19ko 8/2021 Dekretuaren 3.1 artikulua.\nBigarrena.– Espedientearekin batera, funtsezkotzat jotzen diren dokumentu eta datu guztiak aurkeztu dira. Horrela, bereziki betetzen dira Euskal Autonomia Erkidegoko Fundazioei buruzko ekainaren 2ko 9/2016 Legearen 37. eta 51.2 artikuluetan eta Euskal Autonomia Erkidegoko Fundazioen Babesletzaren eta Erregistroaren Erregelamendua onartzen duen uztailaren 23ko 115/2019 Dekretuaren 42. artikuluan eskatutako betekizunak. Gainera, estatutuetan egindako aldaketak bat datoz aplikatzekoak diren lege eta erregelamenduetan xedatutakoarekin.\nAipatutako arauak eta aplikatzekoak diren gainerako arauak ikusita, hau\nLehenengoa.– Euskal Autonomia Erkidegoko Fundazioen Erregistroan inskribatzea, agindu honen datarekin, Fundación Fernando Buesa Blanco Fundazioaren estatutuaren 20. artikuluan egindako aldaketak, Batzorde Betearazleari buruzkoa eta, zehazki, haren osaerari buruzkoa. Fundazioaren Patronatuak erabaki zuen aldaketok egitea, 2020ko abenduaren 15ean, betiere 2020ko abenduaren 29an Francisco Rodriguez-Poyo Segura Gasteizko notario jaunaren aurrean egiletsitako eskritura publikoaren zehaztapenekin bat etorrita (protokolo-zenbakia: 5.874).\nAgindu honek amaiera ematen dio administrazio-bideari eta, haren aurka, aukerako berraztertze-errekurtsoa aurkez dakioke Gobernantza Publiko eta Autogobernuko sailburuari, hilabeteko epean, agindua jakinarazi eta hurrengo egunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusiko Administrazioarekiko Auzien Salan, bi hilabeteko epean, agindua jakinarazi eta hurrengo egunetik aurrera.\nVitoria-Gasteiz, 2021eko otsailaren 3a.


Ziklox Garaialde - Wikipedia, entziklopedia askea.\nZiklox Garaialde 1980ko hamarkadan Alegian (Gipuzkoa) sortutako musika taldea izan zen.\n2.1 Hasierako formazioa (1986)\n2.2 Bigarren formazioa (1995)\n2.3 Hirugarren formazioa (2010-11)\nZiklox Garaialde 1986an sortu zen, Alegiako Bulebarrean zegoen matadero zaharrean eta beste gazte talde bati eskatutako tresnekin. Ideia gorpuztu, Ciclos Garaialde bizikleta lantegia —taldeari izena emango zion lokala— atondu, eta horrela hasi ziren Paulo Garaialde (baxua eta koroak), Joxe Manual Garmendia "Piti" (ahotsa eta turuta), Iñaki Navarro (gitarra eta koroak) eta Xabi Navarro (bateria eta koroak).\n1986ko Alegiako festetan barra bat muntatu zuten herriko Bulebarrean, tresnak erosteko dirua lortzeko asmoz. Festa programazio propioa antolatu zuten. 1987ko festetan ere errepikatu zuten, eta 1988an, taldea "desegin" ta gero, sortu berria zen Alegiako gaztetxearen esku geratu zen Bulebarreko "jaien" antolakuntza. Festa alternatiboak esaten diete.\n1995ean hil zen Ziklox Garaialde, kide sortzailea zen Paulito joan zenean. Ordutik, zenbait berragerpen izan ditu, betiere une jakin bateko ekitaldi berezitzat, taldea berpizteko inongo asmorik gabe.\n2010 eta 2011 urteen artean diskoa grabatu zuten, eta 2011ko ekainean argitaratu. 25 urte eta gero, lehen diskoa kaleratu dute, Urteak ez dira alferrik pasatzen izenarekin.\nHasierako formazioa (1986)Aldatu\n"Piti" Garmendia: ahotsa eta turuta.\nIñaki Navarro: gitarra\nXabi Navarro: bateria\nPaulo Garaialde: baxua\nBigarren formazioa (1995)Aldatu\nAitor Irazustabarrena: ahotsa\nTxarli Gesteira: gitarra\nMikel Navarro: baxua\nIñigo Balerdi: tronpeta\nHirugarren formazioa (2010-11)Aldatu\nXabi Navarro: ahotsa\nIñaki Navarro: gitarra eta baxua\nManex Elola: gitarra\nGari Zubillaga: bateria\nJulen Goikoetxea: bateria\nUnai Iraola: baxua\nKolaborazioak (Eñaut Zabala, gitarra; Martzel Navarro, bateria; Ibon Azpilikueta, alboka; eta Iker Iriarte, koplak)\nTaldearen argazki eta bideo bilduma.\nAzken aldaketa 29 martxoa 2021(e)an, 02:12(e)tan\nOrriaren azken aldaketa: 29 martxoa 2021, 02:12.


WiFia eskola guztietan?\nAsier Arregi 2009/09/15 19:52\nHau zentzubako ekimena da.\nAurreko astean Eusko Jaurlaritzak atera dituen baldintza teknikoen pleguak irakurri nituen. Internet gelak ekipatu behar dituzte. WiFiz konektatutako portatilez josiak, 28 postu gelako, CAV delako administrazio lurraldeko ikastetxe askotan. Guztira, 539 mikrouhin labe edo internet gela egin behar dituzte.\nGeroago eta nabarmenagoa da uhin mota hauen eragina. Zenbat haurren minbizi kasu jarri beharko ote dira mahai gainean egoera honi buelta emateko?\nBeharrik ez den tokietan horrelakoak egiteak inolako zentzurik ez du. Kasu honetan baldintza teknikoetan irakur daitekenez, schuko delako entxufe bana jarri beharko da portatil bakoitza elektrizitate sarera entxufatzeko. Hau da, postu finko bat baina gero ordenagailu txikiak armairuan gordetzeko moduan. Elektrizitatea bertara eraman behar bada, zer kostatzen da KABLE bidez konektatzea SARERA? Zergatik ez da egiten?\nInterneta bai, baina ez osasunaren kontura.\nKABLEA, KABLEA, KABLEA, KABLEA, KABLEA, KABLEA.......\nWiFiari buruz piskat ilustratzeko:\nDuela gutxi, hitzalditxo bat ematen egon nintzen Eskoriatzan eta han esan zidaten BBCko bideo hau kendua zutela GoogleVideo gunetik...zer egingo diogu ba...\nba beste toki batean bilatu, youtuben oraindik behintzat badago:\n&lt;iframe title="YouTube video player" width="480" height="390" src="http://www.youtube.com/embed/aGplfEnWptk" frameborder="0" allowfullscreen&gt;


Onintza Enbeitak generoari buruzko ikastaroa emango die gaztetxoei — Bertsozale Elkartea\nOnintza Enbeitak generoari buruzko ikastaroa emango die gaztetxoei\nUdako bertso barnetegian Onintza Enbeitak generoari buruzko ikastaroa emango die bat bateko taldeetako gaztetxoei. Ikastaroa, ekainaren 26an izango da arratsaldez.\nZuhaztietako udako bertso barnetegira doazen ikasleek ikastaro berezia izango dute aurten; Onintza Enbeita Maguregik generoari buruzko ikastaroa emango die. Onintzak adierazi duenez, "urteetan zehar emakumeoi plaza ukatu eta gero, azken 25 urteeetan geure lekua berreskuratzeko bideari ekin diogu".\nOnintza, umetatik bertso giroan hezia, 2006an iritsi zen lehenengoz Bizkaiko Bertsolari Txapelketaren finalera. Eskualdeko txapela irabazi zuen urte hartan, eta harrezkero Bizkaian izan diren final guztietara sailkatu da. 2005, 2009 eta 2013ko Euskal Herriko txapelketan ere parte hartu du.\n2006an Emetik bertso kabaretaren sortzaile eta bultzatzaile izan zen beste bi emakumezko bertsolarirekin batera. Plazaz plaza ibili ondoren amaiera eman zioten ekimen horri. Gaur egun, ez da kasualitatea bertso saio musikatuetan hartzen du parte ohiko bertso saioez gain. Enbeitak gaineratu duenez "bidea, bide guztien moduan, ez da beti erraza izan, publikoaren aurrean nola agertu ere, zalantzan izan dugulako".\nGehiago jakin nahi duenak bertso barnetegian izango du aukera.


Hotzik bada, ærrimatu - - Alea.eus\nHotzik bada, ærrimatu\nArabako Bertsozale Elkartea 2021-11-19 08:30\n2020an Legution egindako bertso saioa. / ARABAKO BERTSOZALE ELKARTEA\nEuskal Herriko hainbat lurraldetan banakako Txapelketan murgildurik gauden honetan, eta hamabosgarren Arabako Bertsolari Txapelketaren atarian, Ærrimatu Arabako bertsolariak herriz herri egitasmoa dakarkigu Arabako bertsolariekin gozatzeko aukera eskainiz.\nArabako Aldundiaren eta Arabako Bertsozale Elkartearen eskutik, hiru oholtzako saio antolatu dira Ozaeta, Zigoitia eta Bastidan, bakoitzean lau bertsolari eta gai jartzaile bana.\nOrain hilabete batzuk aipatzen genizuen bezalaxe, haur eta gaztetxoen Bertso Eskola sortu diren herriak tarteko, Zigoitia eta Bastida. Haur, gazte nahiz helduek gozatzeko saioak izango dira, errimak neurrian sartu eta entzunaz, herritarrak arrimatzeko aitzakia bat.\nOzaetan, Zigoitian eta bastidan hiru saio antolatu dira; lau bertsolari eta gai jartzaile bana\nEskualdeko eta herriko bertsolariekin batera inguruko bertsolari lagunak ere arituko dira saio denetan, gazte zein helduago, denak ere bertsotan arituak; errima biribiltzen eta esaldiak osatzeko hitzak elkarren artean arrimatzen ondo dakitenak.\nLehen saioa igande honetan izango da, azaroaren 21ean, 12:30ean Ozaetako udaletxean. Bertan kantuz jolasean arituko direnak Manex Agirre, Irati Anda, Izar Mendiguren eta Lautadako bertako Oier Arbina eta Aintzane Irazusta gai emailea izango dira.\nPausaldi handirik gabe, bigarren saioa abenduaren 2an, osteguna, Zigotiko Kultur Etxean izango da, 19:00etan. Kantuan Gorbeialdeko Unai Anda eta Xabi Igoa izango dira, Aroa Arrizubieta eta Iñaki Viñaspre Arabako txapeldunarekin batera. Gai jartzaile lanetan berriz Oier Suarez arituko da.\nEta, aurtengoz behintzat, hirugarren saioa Bastidan izango da, abenduaren 11n, 19:00etan Kultur Etxeko aretoan. Azken saio honetan Oihane Perea, Peru Abarrategi eta Arabar Errioxako Orlando Arreitunandia, Unai Bengoetxea eta Idoia Marauri gai jartzailea ariko dira.\nBeraz, urtea amaitu aurretik izango da non entzun arabar bertsolarien aleak eta errimak. Musukoa jantzita bada ere, ondokoari arrimatzeko aukera paregabea.


Turismoa - Olaberria\nOlaberria “Goierriko balkoia” bezala ezagutzen da bertatik ikuska daitezken bistagatik, eta bereziki, trafikoak eragindako zaratetatik ihes eginez, Txindokitik hasi eta Aizkorrirainoko mendipunta eta bailada gehiena ikuska daitekelako. Pasealeku eta atsedentoki izateaz gain, bertan zenbait bisita ere egin daitezke.\nSan Joan eliza: jatorriz txikiagoa, XVII. mendean handitze lanekin hasi ziren (Beasaingo Abaria harginek); XVIII. mendean gangak, korua eta lehioak bukatutakoan, Altare nagusia egiten hasi ziren (Bergarako Miguel de Irusta.- 1747an entregatu zuen). Elizaren beste berezitasun bat bere bataiarria da (XVI).\nSanta Kutz ermita.- Agerre baserriaren ondoan aurkitzen da. Iadanik 1564eko agirietan aipatzen da; eraikuntza txikia da eta gainean kanpai-horma bat du bere kanpai eta guzti. Berezitasun bezala, bere egurrezko ganga da. Urte askotan, Santa Kutz egunean (maiatzaren 3an ) erromeri bat ospatu izan zen; gaur egun ez.\nPagoa.- Bere tamaina handiarengandik ( 24 m. altuera eta 30m. zabalera) eta enborraren formagatik bereizten da . Bertara iristeko, herriko gunetik abiatuz, Tiro zelaia eskubira utzita, aurrera joan eta pinudi baten atzekaldean aurki daiteke.\nIhurreko gasolindegia: 1.951an inauguratu zuten; arkitektura Razionalista bezala kokatzen da. Bere forma biribil, sapai baju eta zutabe gutxi dituelako bereizten da, argitasun gehiago lortuz.\nKarting-Olaberria.- Andres Vilariño kotxe pilotu ezagunak abian jarritako kars zirkuitoa da eta, nahiz ikusteko nahiz ibiltzeko, zerbait berezia egiteko aukera eskaintzen du. Bertara iristeko, N-1etik atera eta Ihurre auzotik abiatuz, 200m. ingurura topatuko dugu. Informazio gehiago (www.vilarino.com).\nSantiagoko ibilbidea: Barnekaldeko ibilbide hau Beasaindik sartzen da Garitain baserri ingurura eta herriko gunea zeharkatuz Aranguren auzotik Idiazabal aldera abiatzen da.\nUdaletxea: eraikuntza berri honek (2001) diseinu berezia du, batiz bat bere inguruarekin duen kontrasteagatik eta barnekaldeko itxura eta banaketagatik. Guztira lau solairu ditu: azpikaldean, bake epaitegia eta udaltzaintza kokatzen dira; lehen solairuan, bulego orokorrak eta alkatetza; bigarren solairuan, batzar aretoa eta bulegoak; eta hirugarren solairuan, erakusketa aretoa.\nHotel, nekazalturismo, jatetxe eta tabernak.


Guri buruz - Shenzhen Hengxing Packaging Machine Co., Ltd.\nGure sarrera laburra\nShenzhen Hengxing Packaging Machine Co., Ltd. 2011n sortua, ultrasoinu hodiak bete eta zigilatzeko makina ikertzen, garatzen, ekoizten, saltzen eta zerbitzuan diharduen fabrikatzaile profesionala da, kapsulatzeko makina, plasitc ampola betetzeko eta zigilatzeko makina, aurpegiko maskara ontziratzeko makina, maiztasun handiko plastikozko soldadura makina, ultrasoinua. plastikozko soldatzeko makina, plastikozko hutsean osatzeko makina, anpulak zigilatzeko makina, txikitzeko ontziratzeko makina, etab.\nHengXing-en ontziratzeko makinak kosmetikan, farmazian, elikagaietan, plastikoan eta beste industria batzuetan asko erabiltzen dira. Gure produktu gehienek CE eta RoHS ziurtagiriak lortu dituzte.\nHengxing-ek ultrasoinu teknologiaren garapenaren aldeko apustua egin du, automatizazio teknologia ultrasoinu teknologiarekin ezin hobeto konbinatuz plastikozko hodiak zigilatzeko makinan, ohiko zigilatze beroaren arazoak gaindituz, zigilatze txukun eta irmoagoa egin. Gure talde teknikoaren etengabeko ahaleginari esker, patentearen ziurtagiri ugari lortu ditugu, ultrasoinu teknologiaren bilakaera eta soldadura makinen liderra den teknologiaren liderra.\nHengxing, talde sutsu eta esperientziadunarekin, beti dago zure eskakizunak aztertzeko eta irtenbiderik eraginkorrenak emateko eta denborarekin zurekin harremanetan jartzeko. Azken urteotan, gure konpainiak ganbera bikoitzeko hodi makina aurreratua, monodozeko hodi makina eta plastikozko ampola betetzeko eta zigilatzeko makina garatu ditu kosmetika industrietarako. Hengxing-ek beti jarraitzen du merkatuaren joerarekin.\nI + G talde sendoa, azterketa prozedura zorrotzak, ekipamenduak kalitate handikoak.\nBikaina pieza mekanikoa egiteko, xehetasun guztietan eskainia, ekipamendua egonkorra izan dadin.\nLasaitasuna eta onura ekarriz, bezeroak pozik mantendu gure eginkizunean.


Irribarrea | Iritzia | Berria\nIrribarre egin genezan esaten ziguten umetan amamaren lagunak hurbiltzen zitzaizkigunean. Irribarre egiteko esaten ziguten argazkietarako, eta irribarre egiteko eskatzen ziguten muxu eman nahi ez genion jendeari muxu eman eta gero. Gerora, irribarre egiteaz nazkatuta geundela, ezpainak alboetara tiratzearen garrantziaz ohartu ginen: emakume ginenok, gehienbat. Irribarre egiten ez genuenean ea haserre zergatik geunden galdetzen ziguten eta horrek oraindik eta gehiago amorrarazten gintuen. Izan ere, gauza serioez hitz egiten dugunean ez daukagu zertan irribarre egin.\nEta orain, esan digute umeek irribarreak behar dituztela. Bai, egia da: umeek irribarreak behar dituzte. Baina baita askatasuna, sormena garatzeko espazioak, eskolan euren burua babesteko material egokia, beste umeen zein helduen besarkadak, baldintza duinetan lan egiten duten hezitzaileak, muxuak, ratio egokiak, zipriztintzeko putzuak, eskolarako materiala, eurenak ez diren ardurekin itota egongo ez diren irakasleak, egoera ekonomikoaz kezkatuta egongo ez diren gurasoak, janari osasuntsua eskoletako jantokietan, jolas parke seguruak eta ikasleen arteko distantzia gordetzeko aukera ere. Eta badirudi, hori guzti hori izango badute, baten batzuek pankartak hartu beharko dituztela.


Elkarlan handi baten agurra | Bizigiro | Berria\nElkarlan handi baten agurra\nGaur itxiko dute Iruñeko Auzolan liburu denda. Urteotan, kultura hedatzeko ekintza asko egin dituzte. Bizilagunentzat, auzoaren «xarmaren zati bat» desagertuko da.\nAuzolan errferentziazko liburu denda izan da Iruñean. IÑIGO URIZ / FOKU Tamaina handiagoan ikusi\nBerrogei urteren ostean, gaur itxiko ditu ateak Auzolanek. Erreferentziazko liburu denda izan da Iruñean, 1977an ireki zutenetik ekarpen handia egin baitu hirian kultura zabaltzeko. Ostegunean agur jaia egin zuten, eta lagun asko gerturatu ziren denda mitikora; baina atzo, oraindik, emozioak nabariak ziren Iruñeko San Gregorio kaleko 3. zenbakian.\n«Gertuko pertsonei eskatu diet, bihar, denda ixteko unean, ni laguntzera etor daitezela», adierazi du Mertxe Zufiak. Auzolaneko arduradunetako bat da, eta ireki zutenetik izan du harremana dendarekin; hasieran, laguntzen, eta ondoren, langile moduan. Berrogei urteren ostean, Zufiak ezin du ahaztu proiektua martxan jartzeko garaia: «Abentura bat izan zen: Bartzelonan ikasten ari ziren lagun batzuei liburu denda bat muntatzea okurritu zitzaien, eta lokal bat bilatzeari ekin genion. Hau hankaz gora zegoen, eta pixkanaka txukuntzen joan ginen».\nZufiak dendaren eraikitze lanetan lagundu zuen, baina ez zen bakarra izan, lagun askoren artean sortu baitzuten Auzolan; talde lan handi bat izan zen. «Auzolan izena jarri genion, hain zuzen ere, komunitatean eraiki genuelako», kontatu du arduradunak.\nOrdutik aurrera, hamaika proiektu egin zituzten, Iruñean literaturazaletasuna hedatzeko xedez. Besteak bestek, bi kultur aldizkari sortu zituzten, Pamiela argitaletxea sortu zuten; Foro Auzolan proiektuaren bitartez, ekintza anitz antolatu zituzten, eta milaka idazle gonbidatu zituzten. Hori dela eta, itxiera gogorra izango da arduradunentzat eta bezeroentzat.\nAzken urteetan Roberto Valenciak Foro Auzolan egitasmoarekin egindako lana goraipatu nahi izan du Zufiak: «Ekintza kulturalak antolatu nahian ari ginela, Roberto Valenciarekin topo egin genuen, jakinduriaz betetako pertsona bat; hori izan da azkenaldian gertatu zaigun gauzarik aberasgarrienetakoa».\nAzken orduko bisitak\nEgunotan «errusiar mendi batean» dagoela esan du Zufiak. Izan ere, gaur, bere bizitzaren zati handi bati giltzarrapoa jarriko dio: «Hemen lan egitea zoragarria izan da: nire bizitza profesionala izan da, baina baita afektiboa ere, lagun asko egin ditudalako». Hori dela eta, lagunen berotasuna eta konpainia oso garrantzitsuak izaten ari dira harentzat. «Jendearen erantzuna oso hunkigarria, atsegina eta polita izaten ari da».\nHasitako modu berean amaitu da Auzolanen ibilbidea: komunitatean. Izan ere, ostegunean, bezero eta lagun asko gerturatu ziren dendara, agur festara. «Atzokoa [osteguna] izugarria izan zen: musu, besarkada eta negar zaparrada bat izan zen», adierazi du Zufiak.\nHala ere, oraindik badira azken egunak aprobetxatzen ari direnak, liburu saltzaileei eskerrak emateko, edota azken orduko erosketak egiteko. Erosle batek baino gehiagok pastak eta opilak ekarri dizkiete Zufiari eta haren lankide Javier Garciari, eta itxierarengatik «triste» daudela adierazi diete.\n«Auzolan ez da soilik liburu denda bat; niretzat bizimodu bat izan da, mila liburu erosi ditut eta», adierazi du Isabel Ezkietak. Betidanik izan da dendako bezeroa, eta astero bisitatzeko ohitura zuela kontatu du: «Adibidez, alabak txikiak zirenean, Burlatan bizi ginen, eta larunbatero Iruñera joaten ginen, oinez, eta ipuin bat erosten genuen Auzolanen». Langileekin izandako harremana nabarmendu du, eta horren falta sumatuko dituela adierazi du.\nJavier Garcia langileak, ordea, denbora gutxiago darama dendari lotuta. Orain dela urtebete hasi zen han lanean, eta «haren bizitzako lanik onena» izan dela ziurtatu du: «Literaturari lotutako aukera asko ematen dituen espazio bat da, eta guri, liburu saltzaileoi, gure lana egiteko askatasun handia ematen digu».\nItxieraren aurreko egunak oso hunkigarriak izan direla esan du Garciak, eta, berak denbora gutxi daraman arren, jendearen emozioa nabaritu duela ziurtatu du. 1970eko hamarkadatik Auzolanen egon diren pertsonen lanari aitorpena ematea garrantzitsua dela uste du, eta, horretarako, proposamen bat egin du: «Norbaitek egunen batean liburu dendaren historia guztia idatzi beharko du, liburu batean».\nAuzoa «pobretzen» ari da\nAuzoko bizilagunek ere tristuraz hartu dute albistea. Carlos Jungitu San Gregorio kalean bizi da, eta, haren iritziz, saltoki horren itxierarekin, auzoaren «xarmaren zati bat» galduko da: «Auzokide guztiok ezagutzen genuen Auzolan liburu denda, eta jabeekin harremana geneukan; ni, adibidez, beti gelditzen nintzen erakusleihoko nobedadeak ikustera».\nKrisialdia hasi zenetik, Alde Zaharrean urteak zeramatzaten denda txiki asko itxi dituztela azaldu du. Honela, auzoa «pobretzen» ari dela gaineratu du. «Pena bat da».


UNEDeko matrikulazio kopurua %5,34 igo da - Bergara - Goiena.eus\nUNEDeko matrikulazio kopurua %5,34 igo da\nLeire Kortabarria 2007-10-27 20:44\nUNED urrutiko unibertsitatearen inguruko bi ekitaldi egon dira atzo eta gaur: batetik, atzo, egubakoitza, 2007/2008 ikasturtea inauguratzeko ekitaldia egin zuten; gaur eguerdian, bestetik, KutxaZabal Debako diplomak banatu dizkiete orain azkeneko promozioko ikasleei.\nJose Ignacio Ansorena Peter-rek egin zuen atzo irekiera lekzioa, Nola esaten da UNED euskaraz? edo tradizioa ez da inertzia izenburuarekin. Modu arin eta dibertigarrian hasi zen ekitaldia. Gerora, datuen unea etorri zen: hala, Juan Jose Alvarez UNEDeko zuzendariak jakinarazi zuenez, 2006/07 ikasturtean %5,34 igo ziren matrikulazioak, eta 1.600 matrikulazio egon ziren guztira. Ikasturte berrian matrikulatzeko aukera dago azaroaren 15era arte.\nBi omenaldi egin zituzten. Bat Manuel Cainzos UNEDeko irakasle beteranoari egin zioten, erretiratu egiten delako; eta bestea, aurten lizentziatu diren 50 ikasleei.\nAlvarez zuzendariaz gain, M. Jesus Aranburu Kultura diputatua, Agurne Barruso alkatea, Marta de la Cuesta Plangintza eta Ekonomia Errektoreordea eta Kutxako Gizartekintzako Iñaki Almandoz egon ziren ekitaldian.\nKutxaZabal Debako diplomak\nBestetik, gaur eguerdian, KutxaZabal Debak, Kutxako Gizartekintzako gizarte-laguntzan hezteko eskolak 06/07 promozioko ikasleei diplomak banatu dizkie; hain justu, 13 ikasleri. UNEDek ematen ditu eskola horiek. Helburua da mendekotasuna duten edadetuen laguntzaileei formazioa eskaintzea.


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" topic_facet:"Instalazioa eta mantenimendua (Lanbide Arloa)" author_facet:"Urresti, Igor" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Proposatutako gaia: Instalazioa eta mantenimendua (Lanbide Arloa) Egilea: Urresti, Igor Generoa / Forma: Curriculumeko baliabideak\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Benito Ansola sarian lanak aurkezteko epea zabalik - Topagunea | Euskaltzaleen Topagunea\n> Berriak > Gazteak > Benito Ansola sarian lanak aurkezteko epea zabalik\nBerriak, Gazteak, Kultura\nBenito Ansola sarian lanak aurkezteko epea zabalik\nnork Euskaltzaleen Topagunea • 2015/09/26 • Iruzkin 1\nIkus-entzunezko lanak egiteko gazte sortzaileen proiektuak saritzea du xede Benito Ansola lehiaketak. Horretarako, ikus-entzunezko proiektu bat ekoizteko 3.000 euroko saria jasoko du irabazleak. Aurtengo edizioan proiektuak aurkezteko epea urriaren 16an amaituko da.\nDeialdian parte hartu nahi duten gazteek, ikus-entzunezko lanak (fikzio, sorkuntza, animazio nahiz dokumentalak) egiteko proiektuak aurkeztu behar dituzte 2015eko urriaren 16a baino lehen. Euskararen presentzia ezinbestekoa izango da. Benito Ansola Sarien oinarriak egitasmoaren webgunean daude ikusgai.\nProiektu sarituaren izena 2015eko Lekeitioko Euskal Zine Bilerako itxiera ekitaldian jakinaraziko da. Irabazleek, izendapena jaso eta 2016ko irailaren 16ra bitarteko epea izango dute ikus-entzunezkoa bukatzeko.\nBenito Ansola sarien hirugarren edizioa Euskaltzaleen Topaguneak, Lekeitioko Udalak eta Euskal Zine Bilerak jarri dute martxan, EHUko Mikel Laboa katedraren babesarekin. Lehiaketaren helburua euskarazko ikus-entzunezkoen sortzaile gazteei laguntza ematea da.\nHiru saritu aurreko edizioetan\n2010 urtean egin zen sariketaren lehen edizioan bi lanek proiektuk jaso zuten saria: David Zabala eta Paul Urkijoren “Ohe azpiko zera” lanak eta Joseba Uberuagaren “Izena duena” animazio lanak. 2011 urteko Lekeitioko Zine Bileran aurkeztu ziren lanak.\nBigarren ediezioan berriz, 2012an, Maria Elorzak, Maider Fernandezek eta Aitor Gametxok lortu zuten saria, “Irudi mintzatuen hiztegi poetikoa” proiektuarekin. 2013 urtean estreinatu zen filma eta proiektuak jarraipena izan du gerora ere.\nAurreko edizioetako irabazleen informazioa.\nBenito Ansola Lekeition jaio zen 1928an. Humanitateak, Filosofia eta Teologia ikasi zituen Bergaran eta Gasteizen. Lekeitioko parrokoa izan da 24 urtez, euskal zinema bete-betean bultzatu du, eta zinegintza irakaslea izan da Markinako Lanbide Eskolan. 1978an, Euskal Zine Bilera antolatzen hasi zen Lekeition, ikasle ohi batzuekin.\nAurtengo sariketan Euskaltzaleen Topaguneak, Euskal Zine Bilerak eta Lekeitioko udalak, EHUko Mikel Laboa Katedraren babesa izan dute. Era berean, Eusko Jaurlaritzako Gazteria eta Gizarte Ekintzarako Zuzendaritza eta Bizkaiko Foru Aldundiko Gazteria Zuzendaritzaren laguntza izan du sariketak.\n← Mintzalagunek “zurekin” hitz egin nahi dute\nBlagan euskaltzaleen elkartea sortu dute Hondarribian →\n1 comment for “Benito Ansola sarian lanak aurkezteko epea zabalik”\nPingback: Benito Ansola sarian lanak aurkezteko epea zabalik


EITB, "transatlantikoari eusten" | Bizigiro | Berria\nNoiz sortua: 2016-06-03 12:54:55\nEITB, "transatlantikoari eusten"\nMartin Ugalde Foroan aritu da EITBko zuzendari nagusi Maite Iturbe; ikus-entzunezkoen aro berrian, nahi baino baliabide urriagoekin, "eusteko" erronkan "duin" ari direla uste du.\n"Telebista bete behar duzu 24 orduz 365 egunetan: askotan ahaztu egiten zaigu hori». Maite Iturbe EITBko zuzendari nagusiak Martin Ugalde Foroan hartu zuen atzo hitza, Andoainen (Gipuzkoa), Martin Ugalde kultur parkean. Agerian utzi nahi izan zuen bere solasekin zereginaren zailtasuna; telebista eta irrati publikoen sare osoa —etenik gabe diharduen hitz eta irudien emari hori— zuzentzea erronka itzela dela onartu zuen. Telebista kateei buruzkoak izan ziren plazaratu zituen gogoeta asko, baina, oro har, etxe handia dela azaldu zuen, eta hura gobernatzeko bidea sarritan malkartsua dela. Hain zuzen ere, onartu zuen krisi ekonomikoak eta ikus-entzunezkoak kontsumitzeko moduan egon diren aldaketa handiek oraindik zailagoa egin dutela azken urte hauetan egitekoa. «Erronka handiena izan da eustea transatlantikoari». Leire Palacios kazetariak gidatu zuen mintzaldia; erantzun zituen entzuleen hainbat galdera ere.\nTelebistan eskaintzen dituzten saioak hautatzeko orduan, esaterako, hainbat aldagairi erreparatu behar izaten dietela nabarmendu zuen. «Beharrak programazioan zer ataletan dauden ikusi, zer formatu falta den ikusi, eta boladan dauden formatuak zein diren ere ikusten da», azaldu zuen. «Beharren araberako hautaketa bat egiten da». Azken hilabeteotan batere fikziorik ez dela ekoiztu onartu zuen, eta horretarako zailtasunak ez zituen ezkutatu. TV3 Kataluniako kate autonomikoan, esaterako, fikziozko telesail baten atal bakoitzeko 200.000 euro gastatzen dituztela onartu zuen. «EITBn egiten dira erdia baino gutxiagorekin, 80.000 euro ingururekin». Eta euskarazko ekoizpenetarako EITBren jarduna giltzarri dela onetsita, segitzeko asmoa dutela esan zuen, baina ongi neurtuta: zer, eta nola. «Pentsatzen dugu fikzioa egin behar dugula euskaraz, baina ez daukagu baliabiderik denboraldi osoan egiteko». Audientziak usu «oso txikiak» direla esan zuen; ez dutela merezi. «Fikzioak ematen dizu etekina, betiere audientzia gutxieneko bat baldin badaukazu...».\nMaiatzeko audientzia datuak —aski apalak— jaso berri azaldu zen atzoko mintzaldira Iturbe, eta telebisten kasuan, bereziki, azken urteotan ingurumaria izugarri korapilatu dela nabarmendu zuen. 2010etik lurreko telebista digitalak aldaketa handiak ekarri dituela ohartarazi zuen. Hein batean, aldaketa horiek paradoxa baten iturburua izan direla uste du. «Telebista, berez, euskarri masibo bat da», azaldu zuen. «Baina egun gero eta aukera indibidualista gehiago eskaintzen ditu». Eta dema horretan jardutea ez da erraza. «Irekian bakarrik 28 kanal daude gaur egun, eta ordainduta, 115. Horrez gain, kontsumo ohiturak aldatu dira erabat», azaldu zuen. Eta erronkari irudi duena baino hobeto erantzuten ari zaizkiola esan zuen. ETB1en datuak zinetan apaltzat jotzen dira, esaterako, askotan, baina bestelako irakurketa bat egin zuen Iturbek. «2010ean tarta osotik kate tematikoek %24 jaten zuten; 2016an %24 hori ia %40 bihurtu da, tarta murriztu da; baina %60 horretan lehen ETB1en audientzia zen %2,1 eta egun %2an gaude». Telebistan, kutunen albistegien emaitzak dituztela ezin izan zuen ezkutatu. «Gure albistegiek lidergoa izan dute azken urte hauetan, eta izaten jarraitzen dute. Erreferente gara informazioan», azaldu zuen. «Horrek badauka bere meritua». Kualitatiboki ere, egiten dituzten ikerketen arabera, aski goratuak direla adierazi zuen. «Gure albistegiei emandako nota, batetik hamarrera, zortzikoa da».\nGeroari begira, erronka gehiago. «Kontziente gara, esaterako, telebista nahierara ikusteko zerbitzuak behar duela astindu bat», onartu zuen. «Webgune berriaren diseinua ere martxan dago; askoz ere argiagoa izango da». Horregatik, urte batzuen buruan Internetek «indar handiagoa» izatea nahi du. «Eta uste dut ETB1i ere buelta bat eman behar zaiola». Bi hizkuntzen arteko dema telebistan, bereziki, «oso eskizofrenikoa» dela adierazi zuen, eta fintzera egin behar dela hor. «Eskaintza bat bestearen kontra doa beti; osagarritasunean asmatzea da erronka». ETB2n euskararen presentzia handitze aldera euskaraz mintzo direnen adierazpenak azpitituluekin itzultzeko eskaria ez dutela gogoko agerian utzi zuen, ordea. Azpitituluek, albistegietan, euskaldun ez direnak «uxatzeko» arriskua dagoela esan zuen. «Azpidatziekin iruditzen zaigu zailagoa dela», azaldu zuen. «Hori arautzen ari gara orain». Bestalde, Nafarroan ere aurki ETB ikusi ahal izango dela espero du. «Ea laster konpontzen den. Lanean ari gara. Asmoa litzateke ikustea legezko moduan, eta espero dugu epe motzean lortu ahal izango dugula Nafarroako hainbat lekutan, beharbada ez kokagune guztietan. Epe ertainera, berriz, lortu nahi dugu Nafarroa osoan».\nEkoiztetxeen lan eredua\nEITBko irratietako lan erregulazio dosierraren harira kritika ugari izan dira iragan hilabeteotan Iturberentzat. Defendatu egin zuen: «Dosierra egin beharrekoa zen». Eta etorkizunean ere hartu beharko dira neurri gehiago, EITBko buruaren ustez, jarduna eraginkortze aldera. «Etxean ez da ekoizten ekoiztetxe baten erritmoan», onartu zuen. «ETB barruan profesional handiak daude, eta erritmoa oso ona da». Baina hobetzeko modukoa dela pentsatzen du. «Ekoiztetxeek lan egiten dute kontratu baten menpe. Beste motibazio puntu bat badute, eta erritmoa bizkortu egiten da». Eta zer ikasia ikusten du, gidatzen duen transatlantikoaren geroari begira. «Segur aski hobetu behar dugu motibazioa eta malgutasuna; malgutasuna, asko. Baina horretarako sindikatuekin adostu beharko genuke, eta negoziaziorako beste jarrera bat izan beharko genuke; ez dakit jarrera hori zenbaterainokoa den».\nEkogafiak. Leire Palacios Hegoak ebaki banizkio\nEkogafiak. Leire Palacios Hegoak ebaki banizkio II\nETB2k inoizko ikusle kuota txikiena izan du maiatzean: %6,7


elgoibarren.net orainkaria - Euskal izen-abizenen historia\nAzal-orriaBlogakAlbisteakElkarrizketakBARRENGida Komertziala MediatekaBideo Inkesta\tAzal-orria Blogak Euskal izen-abizenen historia Blogak\nMorkaikoElgoibartik mendira begiraSan Ferminetan Pirineotara!testu gehiago\tAinhoa LendinezLoramenZegama-Aizkorritestu gehiago\tOkil BeltzakMokoka eraikizZaborren inguruko azken berriaktestu gehiago\tElgoibarko IzarraIzarren HautsaEuskara Nafarroan: atzerakada etengabearen kronika testu gehiago\tBlog gehiago\tPublizitatea\tEuskal izen-abizenen historia\tElgoibarko Izarra\t2011-10-28 10:14\t“Amaia, debekatuta zaude!”. Hori izan zen Mikel Gorrotxategik asteazkenean eman zuen hitzaldiari jarri zion izenburua. Mikelek esan zigunez, “gure izen-abizenen historia berreskuratzeko hitzaldia da”, eta\nhorretan jardun zuen ordubetez Euskaltzaindiko Onomastika batzordeko idazkariak. Euskal izen-abizenekin bete-betean hasi aurretik, baina, Euskaltzaindiaren gaineko pare bat kontu aitatu zizkigun. Euskaltzaindia 1919an sortu zuten Hego Euskal Herriko lau diputazioek, Ekin eta Jarrai leloarekin. 28 euskaltzain osok eta hainbat urgazlek osatzen dute Euskaltzaindia, eta Bilbon dauka egoitza. Euskal Herri osoan legez ofiziala den erakunde bakarra da. Mikel Euskaltzaindiako onomastika batzordeko idazkaria dela esan dugu, baina, zer da onomastika? Izen bereziak ikertzen dituen zientzia da, eta, besteak beste, ponte izenak, deiturak, leku izenak, santu izenak edo exonimoak (kanpoko izenak) aztertzen eta arautzen ditu.\nEuskaltzaindiari erretratu azkar bat atera ondoren, hitzaldiaren hariari heldu eta gaur egungo euskal izenak aipatuz ekin zion Mikelek hitzaldiari. Nesken kasuan, Ane, Irati, Naroa, Uxue, Leire eta beste hamaika izen zerrendatu zizkigun. Mutilen kasuan, berriz, Iker, Jon, Unai, Ander, Mikel edo Oier bezalako izenak bota zituen. Baina garbi laga zigun gauzak beti ez direla horrela izan. Gure izenen historia luzea da, eta ez da beti goxoa izan (gure hizkuntzarena izan ez den moduan). •Euskal izen zaharrenak, erromatar garaikoak\nMikelek esan zigunez, ezagutzen ditugun euskal izen zaharrenak erromatar garaikoak dira. Latinez idatzitako hilobietan azaltzen dira izen horiek: Andere, Bele, Bihotz, Haritz, Eneko, Seniko ...\nBeranduago, Erdi Aroko dokumentuetan, euskal izen ugari ditugu. Batzuk euskarazkoak dira (Eneko, Gartzea, Hobeko, Otsanda, Unai ...), eta badaude latinari hartu eta euskarara ekarritakoak ere: Eritz (Felix), Luki (Lucius) ... Garai horretan lehen kristau izenak ere azalduko dira: Bladi, Eztebe, Garazi, Jakuz, Jurgi, Mikel ...\nBaina XVI. mendean Trentoko Kontzilioa izan zen, eta horrek eragin handia izan zuen euskal izen-abizenetan. Besteak beste, administrazio zibileko erregistroan gaztelania edo frantsesa erabiltzea erabaki zen. Gainera, santu izenak jartzera behartu zuten jendea, euskal izenak baztertuz (Loiolako Eneko, adibidez, Ignazio de Loiola bihurtuz). Azkenik, derrigorra ez bazen ere, umea jaiotzen zen eguneko santu izena jartzeko gomendioa ere zabaldu zen (abuztuaren 24an jaioz gero, Bartolome izena jartzea gomendatuko zizuten). Esan bezala, Trentoko Kontzilioak eragin handia izan zuen, eta urteek aurrera egin zuten heinean, euskal izenak desagertzen joan ziren. Kasu askotan toponimoetan baino ez ziren gorde euskal izenak. •Euskal pizkundea eta Sabino Arana\nEuskal izenen egoera tamalgarria ikusita, 1897an Egutegi Bizkaittarra argitaratu zuen Sabino Aranak. Bertan, gaur egun arruntak baina garai hartan ezezagunak ziren izen asko proposatu zituen: Iñaki, Koldo, Miren, Agurtzane ... Santutegia ere euskaratu zuen, eta hainbat euskal izen asmatu zuen. Hasiera ez zen batere samurra izan. Eliza katolikoak propio debekatu zituen Sabino Aranak proposatu zituen euskal izenak, eta 1904ra arte ez zituen onartu. Erregistro Zibilean, berriz, 1930. urtera arte egon zen debekatuta euskal izenak erregistratzea. Bilboko kasuan, adibidez, 1930ean 1.094 haur jaio ziren eta 16k bakarrik jaso zuten euskal izenenen bat. Hurrengo zazpi urteetan gora egin zuen euskal izenen erregistroak, eta, 1937an, Bilbon jaiotako umeen % 22ak jaso zuen euskal izen bat. Baina 1937an gauzak aldatu egingo dira, okerrerako.\n•Gerra Zibila eta debekuak\n1936an sortu zuten Espainiako Gerra Zibila, eta horrek ere eragin handia izan zuen euskal izen-abizenen historian. 1938an, esaterako, euskal izenak erregistratzeko debekua etorri zen:\n“La España de Franco no puede tolerar agresiones contra la unidad de su idioma, ni la intromisión de nombres que pugnen con su nueva constitución política”. Euskal izena zuten guztiek joan behar zuten erregistrora izena aldatzera, baina Mikelek esan zigunez, ez ziren izan euskaldunak haien izenak aldatu zituztenak. Epaileak izan ziren, kasurik gehienetan, euskal izenak erdaratu zituztenak. Gainera, ez zituzten euskal izenak bakarrik aldatu; Lenin, Amor, Libertad edo Armonia bezalako izenak ere debekatuta zeuden. Mikelek erakutsi zigun dokumentu batean ikusi genuenez, Areetan 500 pezetako isuna jarri zioten herritar bati euskal izena izatearren, 1938ko urrian. Mikelek kontuak atera zituen, eta gaur egungo 3.000 euro dira orduko 500 pezeta! Diktadura garaiko beste pare bat kasu ere aitatu zizkigun. 1957an, Amaia edo Itziar bezalako izenak debekatuta zeunden, eta Maria Fin eta Maria Estrella izenak erregistratu ziren. 1970ean, berriz, Iruñeko epaile batek Amaia izena inskribatzea debekatu zuen: “Considerando que el vocablo Amaia ez extravagante e irreverente, supondría una afrenta al credo y sentimiento religioso católicos; apellidos propios de gitanos, de confusa identificación de persona (...) que induciría a error de sexo”. Amaia izena entzutean, bizardunen bat etortzen zaigu burura euskaldunoi, ezta? •1971n gauzak aldatzen hasi ziren\n1971n euskal izenak zulo beltzetik irteten hasiko dira. Euskal izenen pizkundea emango da, eta horretan zeresan handia izango du Jose Maria Satrustegi (Arruazu, 1930-2003) apaiz nafarrak. Euskal izendegia argitaratu zuen 1972an, indarrean zegoen legedia gainditzeko zirrikituak erabiliz. Mikelen esanetan, Satrustegiren lanak “erabat aldatu zuen euskal izen-abizenen historia”. •Euskal izenak esportatzen ditugu gaur egun\nSatrustegiri esker hasitako bideak ez du amaierarik izan, zorionez, eta, gaur egun, bertako izen jator gehien erabiltzen duen Europako eskualdea da Euskal Herria. Eta, gainera, euskal izenak esportatu ere egiten ditugu. Iker izena da, beharbada, horren adibide argi bat. Real Madrileko atezain ezagunak euskal izena dauka, eta badira kasu gehiago ere. •Deiturak edo abizenak\nEuskal izenen historiaren errepasoa egin ondoren, deiturei edo abizenei erreparatu zien Mikelek, izenei baino dezente denbora gutxiago eskaini bazien ere. Ezer baino lehen, munduan abizenak egituratzeko dauden sistema ezberdinen berri eman zigun. Eta deiturarik ez duten herriak ere badaudela esan zigun (Islandia, Tibet edo Birmania). Europako kasuan, elizak XVI. mendean finkatu zuen deitura sistema, eta lau iturri nagusi dauzkagu deiturak osatzeko: patronimikoak, ezizenak, lanbideak eta toponimoak. Euskal Herriko deituren kasuan, hiru eredu diferente dauzkagu:\nItsasaldeko Euskal Herria (Bizkaia, Gipuzkoa eta Iparraldea): Deiturak etxe izenetatik hartzen dira gehienetan, eta askotan jatorria adierazten dute. Etxea eraiki aurreko izenak dira batzuk (Aresti, Elorriaga ...); beste batzuek etxearen ezaugarriren bat azaltzen dute (Etxebarri, Tellagorri ...); badira etxearen kokapena azaltzen dutenak (Agirre, agerian dagoen etxea, Zubiaurre ...); eta, azkenik, etxearen jabea azaltzen duten deiturak ere badira (Mitxelena, Arotzarena ...). Mediterraneoko EH (Arabako lautada eta Estellerria): Toponimo edo patronimikoz osatutako deiturak dira: Diaz de Arkaia, Lopez de Eulate ....\nEuskal Herri erdalduna: Gaztelako erresumako sistema edo sistemak erabili izan dira. Lanbideei lotuta (Molinero, Herrero ...); Toponimoei lotuta (Corcuera, Llaguno ...); patronimikoak (Lopez, Martinez ...); ezizenak (Garcia ...); patronimikoa + toponimoa (Gonzalez de Viñaspre)\nIzanaren izena, izena duenak izana duelako. Hori izan da aurtengo hitzaldi-zikloaren leloa edo izenburua. Elgoibarko toponimiarekin ekin genion, eta gure herriko berbetiaren gainean jardun genuen bigarren hitzaldian; hirugarrena eta azkena euskal izen-abizenen gainekoa izan da. Amaitu da hitzaldi-zikloa, baina programak segida izango du. Izan ere, laster Izenaren izana kanpaina jarriko dugu martxan; elgoibartarrok gure izen-abizenak euskaratzeko kanpaina, hain zuzen ere. BIDEOA: Mikel Gorrotxategiren hitzaldia oso-osorik.


Podcasts - Konpartitu | Música sin etiquetas\nKonpartituk bere egoitzan eskaintzen dituen entzunaldietako batzuk gerorako borondatearekin sortzen dira. Une musikalak dira, sortzaileekin elkarrizketak, haien aspektu iragankorra gainditzen dutenak, etorkizuneko entzuketetarako gorde nahi direnak. Hor sortzen dira Konpartituko podcastak, zuzeneko irrati saio baten intimitatea birsortu nahi duten topaketak.\nAhozko musika, musika komunikatuta. Publikoa idulkitik jaisten zaio interpretetzaileari eta hau konturatzen da zuzenean jotzen duenean norbait dagoela hor entzuten. Besarkadatik urrun.\nJuan Feijook, Iban Gaztanbide eta Marta Gutiérrez-Solanaren ekoizpenarekin, ondoren podcast formatuan editatzen diren eta orrialde honetan aurki ditzakezun entzunaldi hauek gidatzen ditu.\nAmigo Chino & Mississippi Queen\nKronikek diotenez, Ines Eleuteriaren ahotsa indar eta sentimenduzko zikloia da, agertokian naturaltasun eta mugimendu handiz lagunduta. Eta Aitor Zorriketaren “The Malamute” gitarra sentiberatasun adierazkor eta moldakorrekoa dela, aldi berean ausartzen den estiloan.\nBaina oraingo honetan Mississippi Queen & The Wet Dogs taldearen sortzaileak maiatzaren 11n iritsi ziren Rock de Cámarara, bere zereginaren aldaera ezezagunago bat eskaintzera, bere konpromisoa ahaztu gabe: ikuspuntu akustiko batetik, blues eta soularen historiako emakume nabarmenez osatutako kantuen errepertorioa prestatu zuten.\nCristina López & Alfonso Aroca: «Ahots-baliabideak flamenkoan» tailerra\n“Ahots-baliabideak flamenkoan” tailerraren ondoren, Cristina López Gómez, Alfonso Aroca pianoarekin batera, ikasgela agertoki bihurtu zuten. 2019ko apirilaren 13ko arratsaldean, musika eta bizipenak partekatu zituzten, Konpartituraino ekarri zituen espiritu flandestarretik.\nCristina Lopez Gomezek ibilbide luzea du flamenko irakasle, abeslari, kantaore eta musika zuzendari gisa. Ikertzaile gisa lan egin du Music Technology Group-en (MTG, Pompeu Fabra Unibertsitatea) eta musika eta teknologia berriak uztartzen dituzten flamenkoarekin lotutako beste proiektu batzuetan.\nAlfonso Aroca (Mengibar, Jaen, Andaluzia, Espainia) da gaur egun Piano Flamenkoaren erreferentzia berria. Hala da, ez bakarrik bere formazio heterogeneoagatik, bere trebezia zabalagatik, bere moldakortasunagatik edo bere kezka ikertzailearengatik, baita tradizioarekiko konpromisoagatik eta interpretaziorako grinagatik ere, zeinek Munduko Orilla proiektuaren bidez pianoak flamenko unibertsalaren barruan benetako finkapenera iristea ahalbidetu baitute.\nAmigo Chino & Yahvé M. de la Cavada\nYahvé M. de la Cavada musika kritikaria da El Pais, Cuadernos de Jazz, Rolling Stone, MondoSonoro, Scherzo eta Cactus filmetan, eta Konpartituko magazinean ere kolaboratzen du. Aloha argitaletxeak argitaratu berri duen eleberri bat idatzi du, “Errepikatzeko nahia”, bere pasio handienetako bati buruzko ikastaroak ematen ditu, jazza, eta, gainera, gitarrista da, Konpartituraino hurbildu zuena.\n“Jotzeko baino gehiago hitz egiteko arrisku handia dago …”, adierazi dute antolatzaileek. Komunikazioaren bi mirariak gertatu ziren. Gau goxoa.\nAmigo Chino & Juan Durán “Atlántico”\nMunduan zehar hainbat urtez ibili ondoren eta tiradera batean idatzitako hitzak atesoratuz, Juan Duránek Atlantikoarekin lortzen du bere sakontasun handiena: bakarkako lehen proiektua da, non aurreko banden (Lugosi edo Rockadelica) testuingurutik kanpo bere imajinario pertsonala biltzen duen. The Beatlesen pop rocketik, The Jayhawksen country alternatibotik, Wilcoren folk indietik edo Calexicoren rock alternatibotik dator bere lehen diskoa.\nAmigo Chino & Dan Cabanela\nDan Cabanela Bizkaiko agertokietako klasiko bat da. Duela bost urtetik Still River talde amerikarraren buru da, nahiz eta aurretik beste proiektu askotan parte hartu duen. Abeslari eta gitarrista, Grateful Dead talde kaliforniarraren jarraitzaile sutsua da.\nAntzeko zerbait entzun genuen 2019ko otsailaren 9an, AEBetako beste klasiko batzuekin eta Wood & Wire azken disko bikaineko kantuekin batera.\nAmigo Chino & Iñaki Uranga\nRock de Cámaran, 2019ko urtarrilaren 19an, Iñaki Uranga jaso genuen, beharbada Bilboko saga musikal ospetsu eta maitatueneko kidea. Berarekin, bere sinpatia eta hurbiltasun eta musikagintza onaz gain, Konpartituko Amigo Chino banda egonkorrarekiko lotura ezartzen duen amerikar herri-musikarekiko bere gustua deskubritu genuen.\nÁngela Furquet & Ana Rossi\nFolklorean ahotsari buruz eskaini zuten tailerrari amaiera emateko, Angela Furquet eta Ana Rossi abeslariak izan ziren Rock de Cámara jaialdiaren bigarren edizioko protagonistak 2018ko abenduaren 15ean. Gau hartan, Hego Amerikako folklorean oinarritutako errepertorioaren zati bat entzun ahal izan zen, beren proiektu ugariez hitz egiten zuten bitartean: irakaskuntzatik hasi eta Konpartituk ekoitzitako Caguama Trio bezalako proposamen interesgarrietan kolaborazioak egiteraino, edo Coetus.\nAmigo Chino & Dani Merino\nAmigo Chino lagun talde bat da, hitzaren zentzurik onenean. Taldekideak Bizkaiko rock eszenatik datoz, eta urtez urte gurutzatzen joan dira, garrantzi handiagoko edo txikiagoko hainbat proiektutan parte hartuz, ia beti sustrai amerikarreko musikaren inguruan.\n2018ko azaroaren 17an, Amigo Chinok ganbera-rock denboraldia ireki zuen Konpartitu Klubaren egoitza inauguratu berrian. Dani Merino gitarra-jotzaile eta abeslari getxotarrarekin egin zuten, bakarkako disko ugari argitaratu baititu eta musika horietan erreferentziazko talde batzuekin ere jo baitu.


Egur loteak eskatzeko epea zabalik - Altsasu - Guaixe.eus\nEgur loteak eskatzeko epea zabalik\nGuaixe 2020-06-02 12:04\nBaso aprobetxamenduko enborrak pilatuta.\nHilaren 12ra arte, egun hori barne, egin daiteke etxerako egur loteen eskaera, 948 012 012 telefonora hots eginez.\nAltsasuko Udalak jakinarazi du etxerako egur loteak eskatzeko aukera dutela dagoeneko altsasuarrek. Hilaren 12ra arte egonen da aukera egur loteak eskatzeko. Horretarako altsasuarrek 948 012 012 telefonora hots egin behar dute eta han eskaera egin. Eskaera egitearekin batera, izen-abizenak, nortasun agiriaren zenbakia, telefono mugikorraren zenbakia eta posta elektronikoa eman beharko dituzte.\nEskaerak jasotzeko epea despeditu ondoren, Altsasuko Udalak onartutako eta baztertutako eskaeren zerrenda jakinaraziko du. Loteen zozketa egin ondoren, emandako posta elektronikoan jakinaraziko zaizu esleitutako lotea, lotea kentzeko epea eta baldintzak, bai eta lotearen kokapen-planoa ere. Eta horrekin batera etxerako egur loteak pagatzeko jarraibideak ere azalduko ditu. Egur loteak 20 euro balio du eta ordainketa txartel edo transferentzia bidez eginen dela aurreratu du udalak.


Herriko komertzioetan erabiltzeko bonuak eskuragarri daude dagoeneko Oñatin - Oñati - Goiena.eus\nHerriko komertzioetan erabiltzeko bonuak eskuragarri daude dagoeneko Oñatin\nOihana Elortza 2020-10-16 18:34\nOñatiko Udalak bonuak atera ditu herriko dendetan eta ostalaritzan erabiltzeko. Lehen Kuttuna egitasmoarekin egin zuen moduan, %20ko laguntza emango du Udalak. Dagoeneko eros daitezke bonu hauek, internet bidez eta baita ekimenarekin bat egin duten herriko komertzioetan ere.\nOñatiko Udalak bonuak atera ditu herriko komertzioetan erabiltzeko, bertako dendariei eta ostalariei bultzada eman eta herriko kontsumoa sustatzeko.\nLehen Kuttuna egitasmoarekin egin zuen moduan orain ere %20ko diru laguntza emango du Udalak bonuen erosketa bakoitzean, Udalaren eta herritarren artean, denen artean, herriko merkataritzari laguntzeko eta herriko komertzio, denda eta ostalaritza zerbitzuek herrian sortzen duten giroa, ematen duten zerbitzua eta duten gertutasuna eskertzeko. 110.000 euro bideratu ditu Udalak ekimenera, 550.000 euroko diru mugimendua sor dezakeelarik.\nOraingo ekimen honetarako sistema informatiko propioa garatu du Oñatiko Udalak, KUTTUNA egitasmoa egin zuten Magnet kooperatibakoen laguntzarekin. Hala, sistema informatiko propioa izanda, gerora ere erabilgarri egongo da herrik dendari eta ostalariendako, bakoitzak erakusleiho moduan erabili ahal izateko eta herritarrei bonuak eskaintzen jarraitu ahal izateko, adibidez.\nOraingo bonuak eskuratzeko modua aurrekoaren berdina da: hau da, oñati.bonoak.eus helbidean sartu, zein dendetan erosketa egitea gura den aukeratu eta zenbateko bonua erosi gura dan klikatu.\nBaina badu berritasun bat sistema honek; internet bidez ez ezik, dendara bertara joanda ere eros daitezke bonuak. Herriko dendariek eta ostalariek plataforma ezagutzeko saioak izan dituzte eta herritarrek bonuak euren komertzioetan atera ahal dizkiete. Txanda elkarteak oso pozik hartu du aukera hori, eta baita kanpaina bera ere.\n60 komertzio, oraingoz\nBonuen bidezko laguntza horrek baditu muga eta baldintza batzuk, bai herritarrendako eta baita dendariendako ere. Esaterako, laguntza hori hamar langile baino gutxiago eta oñati.bonoak.eus webgunean alta ematen duten dendariendako izango da. Bonuak, berriz, Oñatin errolda-tutako 16 urtetiko gorako edozein herritarrek eskuratu eta eros ditzake, baina 200 euro izan ahal da deskonturik handiena. Bestalde, bonua ezingo da frakzionatu eta establezimendu bakoitzean 15.000 euro gastatu ahal izango dira, gehienez.\nKanpainak iraungo du urtea bukatu arte. Oraingoz, herriko 60 komertzio atxikitu dira.